title: Bhumibol Adulyadej

text: Kuningasinstituution suojaksi on laadittu ankara majesteettirikospykälä, jonka mukaan on kiellettyä arvostella kuningasta tai kuningashuoneen jäseniä. Kuninkaan kanta lain soveltamiseen oli yleensä suvaitsevampi kuin hallituksen tai armeijan edustajien, jotka ovat käyttäneet lakia opposition suitsemiseen tai kilpailijoiden hiljentämiseen.


title: Bhumibol Adulyadej

text: Majesteettirikoslakia valvotaan myös Thaimaan rajojen ulkopuolella. YouTubessa oli huhtikuussa 2007 materiaalia, joka pilaili kuningas Bhumibol Adulyadejin kustannuksella. Maa esti tällöin kansalaisiltaan pääsyn sivustolle. Pääsy palautettiin vasta syyskuussa, kun YouTube suostui sensuroimaan kuningaskritiikin thaimaalaisilta käyttäjiltä.


title: Bhumibol Adulyadej

text: 13. lokakuuta 2007 Bhumibol joutui leikkaukseen Bangkokin Siriratin sairaalaan aivoverenkiertohäiriön vuoksi, joka haittasi oikean puolen toimintaa ja aivojen hapensaantia. Leikkaus, jossa poistettiin kuninkaan oikeassa sääressä ollut verihyytymä, kesti kahdeksan tuntia. Leikkauksen ja lääkehoidon jälkeen monarkin voinnin kerrottiin parantuneen. Viime vuosinaan Thaimaan kuninkaan terveys oli heikko. Kesäkuussa 2007 kuningas mursi kylkiluunsa kaatuessaan palatsinsa pihamaalla ja heinäkuussa 2007 hän sai selkäydinkanavan ahtauman ja selkäkivun vuoksi hoitoa. Hänellä oli myös sydänperäisiä vaivoja.


title: Bhumibol Adulyadej

text: Vuonna 2016 Bhumibol joutui sairaalaan muun muassa munuais- ja keuhko-ongelmien vuoksi. Hän menehtyi Siriraj-sairaalassa 88-vuotiaana ja Thaimaahan julistettiin vuoden mittainen suruaika virkamiehille.


title: Bhumibol Adulyadej

text: Kuningas Bhumibol Adulyadej oli naimisissa serkkunsa, Thaimaan Ranskan-suurlähettilään tyttären Sirikit Kittiyakaran kanssa. Hallitsijapariskunta sai neljä lasta: Kuningas Bhumibol Adulyadejin lapsenlapsi Bhumi Jensen menehtyi tsunamikatastrofissa 2004. Hän oli prinsessa Ubol Ratanan ja Peter Ladd Jensenin poika.


title: Ikämieli

text: Ikämieli oli saamelainen tietäjä ja sotapäällikkö, joka vaikutti Sodankylän seudulla. Hänestä on säilynyt runsaasti kansantarinoita, joista osa on merkitty muistiin jo varhain. Ikämieli on hänen suomalainen nimensä, eri saamen kielissä häntä kutsuttiin eri nimillä, kuten Akmeeli. Lisäksi hänellä oli kristillinen ristimänimi Antereeus.


title: Ikämieli

text: Ikämieltä pidetään historiallisena henkilönä, hän saattoi elää 1500- tai 1600-luvulla. Veroluettelossa mainitaan 1500-luvulla nimi Ikämieli Sompiossa, Kitkajärvellä ja Kuolajärvellä. Nimi on suomalainen, mutta ilmeisesti se oli veroluettelossa käännös. Suomalaisten keskuudessa saamelaisilla oli tapana käyttää suomalaisia versioita nimistään. Ikämielen pojanpojanpojaksi väitti itseään eräs henkilö vuonna 1822.


title: Ikämieli

text: Ikämieli oli tunnettu saamelaisten, norjalaisten ja venäläisten tarinoista ja kansanperinteistä. Hänen kerrotaan keränneen Sompion, Sodankylän ja Keminkylän lappalaiset, ja lyöneen näiden avulla venäläiset sissit. Sekä venäläiset että norjalaiset lupasivat Ikämielestä tapporahan, mutta Ikämieli eli vanhaksi.


title: Ikämieli

text: Ikämieli oli tarinoissa tietäjä, joka vajosi transsiin, jolloin hänen sielunsa matkasi valaana. Ikämielen kerrotaan olleen myös niin jalo tietäjä että hän pystyi muuntautumaan hukaksi, karhuksi, kalaksi tai jopa linnuksi. Kerrotaan, että Ikämielen haudalla on käyty alueen saamelaisen perinteen mukaisesti hakemassa tietoa hänen sielultaan.


title: Ikämieli

text: Näistä kertomuksista voi olla peräisin Kalevalasta tunnettu suomalainen kansantarina käynnistä maassa jo pitkään maanneen väkevän tietäjän Antero Vipusen luona hakemassa tietoa, luotteita. Ikämielen kristitty nimi Antereeus on läheinen nimelle Antero, tosin kaikissa suomalaisissa versioissa maassa makaajan nimi ei muistuta Antereeusta. Ehkä vastaavia saamelaisperäisiä taruhahmoja on tunnettu jo aiemmin, mutta Ikämieleltä on peräisin ainakin nimi Antereeus.


title: Ikämieli

text: Ikämielen väitetty hauta on Sompiojärven takana, Hietaojan varrella. Siellä on kolme hiekkakumpua, joita sanotaan Akmeelinkummuiksi. Yhdessä niistä on ollut kuoppa, jota sanotaan Akmeelinhaudaksi. Siellä on ollut puuristi, jonka myöhempi tietäjä Polvari-Jaako eli Jaako Alariesto pystytti Akmeelille käydessään hakemassa tältä tietoa. Tämän puuristin lahottua pois tilalle pystytettiin uusi puuristi, josta on säilynyt piirros. Tutkimuksissa ei kuitenkaan ole löydetty merkkejä hautauksesta, ja kuoppaa arvellaan peuranpyyntikuopaksi. Jos Ikämieli haudattiin tänne, hänet on voitu jättää pakanalliseen tapaan arkussa maan pintaan. Silloin hänestä ei olisi jäänyt mitään.


title: Kristillinen filosofia

text: Kristillinen filosofia on käsite, johon voidaan sisällyttää kaikki viimeisen kahden vuosituhannen kristillinen ajattelu, joka on pyrkinyt sulauttamaan filosofian käsitteitä ja menetelmiä yhteen kristinuskon opetusten kanssa.


title: Kristillinen filosofia

text: Kristillisen filosofian suhde teologiaan on osittain tulkinnanvarainen. Erottelu filosofian ja teologian välille syntyi yleisestikin vasta uuden ajan puolella. Näin tätä varhaisemmat kristityt filosofit olivat sekä teologeja että filosofeja, ja myöhempien filosofien ajattelu voidaan puolestaan katsoa lukeutuvaksi kristilliseen filosofiaan niiltä osin, missä määrin he ovat käsitelleet juuri kristillisiä kysymyksiä tai pyrkineet saattamaan kristinuskoa ja yleisempää filosofista ajattelua yhteen.


title: Kristillinen filosofia

text: Kristinuskon ja filosofian yhteen saattaminen on ongelmallista, koska klassiset filosofit ei aseta minkäänlaisia ennakkoehtoja sille, millaisiin johtopäätöksiin tutkimuksissa tulisi tulla, kun taas uskonnollisilla ajattelijoilla on yleensä aina joko suurempi tai pienempi joukko uskonnollisia oppeja, joiden katsotaan olevan väistämättä tosia. Tämän vuoksi jotkut ovat katsoneet, ettei kukaan voi olla yhtä aikaa sekä todellinen filosofi että jonkun uskonnon todellinen kannattaja. Tältä näkökannalta kaikki yritykset ajattelutapojen yhteensaattamiseksi on tuomittu epäonnistumaan.


title: Kristillinen filosofia

text: Jotkut ovat kuitenkin sitä mieltä, että tällainen ajattelutapojen synteesi on mahdollinen. Yksi tapa on käyttää filosofisia argumentteja uskonnollisten periaatteiden todistamisessa. Tätä kutsutaan apologetiikaksi, ja se on monien uskontojen, kuten juutalaisuuden, kristinuskon ja islamin, kirjallisen perinteen yleisesti käyttämä tekniikka. Toinen tapa synteesin muodostamiseksi on pitäytyä ottamasta kantaa mihinkään uskonnolliseen kysymykseen, ellei ole ensin päätynyt niihin myös filosofisella analyysillä. Tätä eivät uskonnon kannattajat kuitenkaan yleisesti pidä uskonnon todellisena harjoittamisena.


title: Kristillinen filosofia

text: Kolmas tapa on filosofisen analyysin soveltaminen omaan uskoon kysymällä esimerkiksi:


title: Kristillinen filosofia

text: Yllä oleva kuvaa, kuinka jotkut kristilliset filosofiset suuntaukset näkevät tehtävänsä. Kaikki eivät kuitenkaan jaa näitä näkemyksiä. Jotkut esimerkiksi ajattelevat, että yritykset todistaa Jumalan olemassaolo ovat merkityksettömiä, sillä kristillisessä uskossa Jumalan olemassaolo oletetaan, ei kyseenalaisteta. Sellaiset kristilliset filosofiset suuntaukset, jotka eivät pyri todistamaan Jumalan olemassaoloa vaan pitävät sitä perimmäisenä tosiasiana, pohtivat hyvin toisenlaisia asioita liittyen luotuun maailmaan ja sen muuttumiseen ajan myötä. Tällaisille suuntauksille yllä esitetyt kysymykset kuuluvat ennemmin teologian alaan, jos mihinkään. Tällöin tutkimus ei enää kuulu filosofian alaan, vaikka voikin lainata sen menetelmiä.


title: Kristillinen filosofia

text: Kristillisen, juutalaisen ja islamilaisen filosofian välillä on ollut huomattava määrä yhteyksiä. Monet kristityt filosofit ovat olleet hyvin tietoisia juutalaisten ja islamilaisten kollegojensa töistä ja ajatuksista, ja yhdessä uskossa kehitetyt argumentit ovat usein löytäneet tiensä myös toisten uskontojen ajatteluun.


title: Kristillinen filosofia

text: Jotkut modernit islamilaiset filosofit pohtivat samankaltaisia asioita kuin modernit katoliset filosofit. Reformoitu filosofia on käsitellyt monenlaisia kristillisiä synteistisiä näkemyksiä, osaa yhdessä juutalaisen filosofian kanssa, osaa jopa maallisten filosofisten koulukuntien kuten uusmarxismin ja muiden ateististen filosofisten koulukuntien kanssa. Koulukunnan dialogi islamilaisen koulukunnan kanssa on ollut vähäisempää.


title: Kristillinen filosofia

text: On tärkeää muistaa, ettei yhdenkään suuren maailmanuskonnon piirissä ole mitään yhtä tiettyä filosofiaa, jota kaikki sen piiriin kuuluvat filosofit kannattaisivat. Kaikki uskontojen piirissä olevat filosofiset koulukunnat eivät myöskään ole luonteeltaan dialogisia, niin että niillä olisi vuorovaikutusta muiden koulukuntien tai uskontojen kanssa.Rooman valtakauden kreikkalaista kulttuuria Jeesuksen ja Paavalin aikana ja vielä useita vuosisatoja heidän jälkeensä kutsutaan hellenistiseksi kulttuuriksi. Kreikan klassisten filosofien teokset olivat suurimmaksi osaksi jo kadonneet, lukuun ottamatta joitakin pythagoralaisen, platonilaisen ja aristoteelisen perinteen seuraajia. Hellenistisenä aikana vallalla olivat kyyninen, skeptinen ja kasvavassa määrin stoalainen filosofia. Useat kristinuskon alkuvaiheen merkittävistä ajattelijoista olivat jollain tavalla kytköksissä hellenistiseen ajatusmaailmaan."Pääartikkelit: Keskiajan filosofia, skolastiikka"


title: Robert Peel

text: Sir Robert Peel, "2nd Peel Baronet of Clanfield" (5. helmikuuta 1788 Bury, Lancashire – 2. heinäkuuta 1850 Lontoo) oli Yhdistyneen kuningaskunnan pääministeri joulukuusta 1834 huhtikuuhun 1835 ja uudelleen 30. heinäkuuta 1841 – 29. kesäkuuta 1846.


title: Robert Peel

text: Peel aloitti poliittisen uransa 21 vuoden iässä, jolloin hänet valittiin parlamenttiin Irlannista Cashel Citystä Tipperarysta. Vaalipiiriin kuului vain 24 äänestäjää ja Peel valittiin ilman vastaääniä. Vaalikampanjan rahoittajiin kuului Peelin isän lisäksi Arthur Wellesley, tuleva Wellingtonin herttua, joka toimi Peelin poliittisen uran vaikuttajana seuraavat 25 vuotta. Peelin avajaispuhe alahuoneessa oli sensaatiomainen, ja puhemies kuvasi sitä parhaaksi ensimmäiseksi puheeksi sitten William Pitt nuoremman.


title: Robert Peel

text: Vuosikymmenen Peel vietti vähäisissä asemissa Tory-hallituksissa sotaministeriön alivaltiosihteerinä, Irlannin pääministerinä, ja Bullion Committeen puheenjohtajana, jonka tehtävä oli vakauttaa valtiontalous Napoleonin sotien jälkeen. Peel vaihtoi vaalipiiriään kahdesti, ensin toiseen pieneen vaalipiiriin, Chippenhamiin ja sitten Oxfordin yliopiston parlamenttiedustajaksi 1817 ja vuodesta 1830 Tamworthista.


title: Robert Peel

text: Peel oli yksi toryjen nousevista tähdistä. Saatuaan ensimmäinen arvovaltaisen ministeriön paikan vuonna 1822 sisäministerinä hän toi lukuisia uudistuksia rikoslakiin. Tässä asemassaan hänet tunnetaan parhaiten Suur-Lontoon poliisitoimen () luojana vuonna 1829. Sen päämaja sijaitsi Scotland Yardilla. Poliisivoimiin kuului 1000 konstaapelia, jotka vastasivat rikoksien ennaltaehkäisystä ja tutkinnasta.


title: Robert Peel

text: Ideaansa poliisivoimien uudistamiseen Peel oli kokeillut ensimmäisenä Royal Irish Constabularyn luotuaan 1814. Tämä oli ensimmäinen perustettu poliisilaitos. Se oli miehitetty enimmäkseen protestanteilla, joten katolilaiset vihasivat Peelia ja nimittävät tätä nimellä "Orange Peel" (”Oranian Peel”) viittauksena Vilhelm Oranialaiseen, joka löi katolilaisten kapinan voittamalla Jaakko II:n Boynessa 1690.


title: Robert Peel

text: Lontoon poliisien lempinimi "Bobby" on peruja vanhasta slangisanasta "Peelers", joka on otettu Peelin nimestä. Rikoksia tehokkaasti vähentänyt toiminta Lontoossa laajeni vuonna 1835 kaikkiin kaupunkeihin, joilla kaikilla oli omat poliisivoimat. Hänen muutoksensa rikoslakiin vähensivät kuolemantuomioon johtavia rikoksia. Peelin yhdeksästä periaatteesta tuli poliisien toiminnan perusteet.


title: Robert Peel

text: Alemmat yhteiskuntaluokat vaativat uudistuksia ja katolilaisten emansipaatio oli yksi vaatimuksista. Kun konservatiiviset toryt kieltäytyivät uusista uudistuksista, whigit nousivat valtaan 1830. Seuranneet vuodet olivat myrskyisiä, mutta lopulta tarpeeksi uudistuksia oli saatu läpi ja kuningas Vilhelm IV kutsui jälleen toryt valtaan. Peel valittiin pääministeriksi 1834. Hän oli Italiassa tuolloin, joten Wellingtonin herttua toimi viranhoitajana kolmisen viikkoa.


title: Robert Peel

text: Toryjen hallitus oli vähemmistössä ja toimi vain whigien suopeuden ansiosta. Ohjelmanaan tammikuun 1835 vaaleihin Peel antoi Tamworthin manifestin, josta lasketaan konservatiivipuolueen synty. Hän hyväksyi whigien vuoden 1832 vaalipiirien reformilain ja julisti pyrkivänsä "maltillisiin" muutoksiin ja säilyttävänsä, mikä Britannian historiassa on tärkeintä. Ironisesti Peelillä ei ollut vaalipiirissään vastaehdokkaita, joten hänet valittiin yksimielisesti. Whigit kuitenkin hylkäsivät lukuisia hallituksen ehdotuksia, joten turhautuneisuuttaan hallitus erosi ja whigit palasivat valtaan pääministerinään lordi Melbourne. Peelin ensimmäisen hallituksen tärkeimmäksi saavutukseksi jäi kirkon aseman tarkistus.


title: Robert Peel

text: Toukokuussa 1839 Peel sai toisen tarjouksen muodostaa hallitus, nyt kuningatar Viktorian alaisuudessa. Hallitus olisi ollut jälleen vähemmistöhallitus ja monet kuningattaren lähipiiristä olivat lähellä whigejä. Peel pyysi korvaamaan joitain tästä joukosta konservatiiveillä, joka johti ns. makuukamarikriisiin ("Bedchamber Crisis"). Pyyntöön ei kuitenkaan suostuttu, Peel kieltäytyi hallituksen muodostamisesta ja whigit palasivat valtaan.


title: Robert Peel

text: Peel muodosti lopulta enemmistöhallituksen heinäkuussa 1841. Peelin kuuluisa vuoden 1844 tehdaslaki ("Factory Act 1844") rajoitti 8–13-vuotiaiden lasten työtunnit 6½ tunnin vuoroihin ja korkeintaan 10 tuntiin joka toinen päivä. Naisten ja nuorten miesten työpäivät lyhennettiin 12 tuntiin ja yhdeksään lauantaina. Joitain turvallisuusmääräyksiäkin otettiin käyttöön.


title: Robert Peel

text: Vuonna 1843 Peel yritettiin murhata. Hullu skottilainen metsätyömies Daniel M'Naghten seurasi häntä monta päivää, ennen kuin ampui vahingossa Peelin sihteerin Edward Drummondin Downing Streetillä.


title: Robert Peel

text: Kuuluisin Peelin ministeriön esitys oli maissilait, jotka lopulta johti torypuolueen hajoamiseen. Irlannin perunaruton ja nälänhädän seurauksena Peel pyrki poistamaan viljatullit, jotka rajoittivat viljan tuontia olivat suoraan viljelijöiden eduksi. Peelin oma puolue vastusti vapautusyritystä, mutta se hyväksyttiin whigien ja radikaalien tuella 29. kesäkuuta 1846. Seuraava laki hylättiin protestina ja hallitus erosi. Tullien poisto helpotti kuitenkin hiukan nälänhätää.


title: Robert Peel

text: Peel säilytti osan tukijoistaan ja häntä houkuteltiin 1849 whigien, radikaalien ja peeliläisten hallitukseen. Peel pysyi kuitenkin konservatiivisten periaatteidensa takana ja kieltäytyi. Peel edisti edelleen vapaakauppaa ja toimi purjehduslakien kumoamiseksi.


title: Robert Peel

text: Peel putosi hevosen selästä Lontoossa 29. kesäkuuta 1850 ja kuoli kolmen päivän kuluttua 62 vuoden ikäisenä. Hänen peeliläiset seuraajansa lordi Aberdeen ja William Gladstone perustivat whigien kanssa liberaalipuolueen.


title: Ananda Mahidol

text: Ananda Mahidol (, kuninkaallinen nimi Phrabat Somdej Phra Paramenthara Maha Ananda Mahidol Phra Athama Ramathibodinthra; 20. syyskuuta 1925 Heidelberg, Saksa – 9. kesäkuuta 1946 Bangkok) oli Thaimaan kahdeksas kuningas, joka valittiin kuninkaaksi alaikäisenä vuonna 1935 ja hallitsi varsinaisesti maata vuosina 1945–1946. Kuninkaan virallinen järjestysnimi oli Rama VIII, mutta hän käytti nimeä Ananda Mahidol. Kuningas Ananda Mahidol oli Thaimaan Chakri-dynastian kahdeksas hallitsija.


title: Ananda Mahidol

text: Ananda Mahidol syntyi Heidelbergissa Saksassa. Hän asui vanhempiensa kanssa mm. Pariisissa, Sveitsin Lausannessa ja Yhdysvaltain Massachusettsissa.


title: Ananda Mahidol

text: Thaimaan veretön palatsivallankumous vuonna 1932 pakotti Thaimaan silloisen kuninkaan Prajadhipokin luopumaan kruunusta. Mahidol asui koko tämän ajan Lausannessa. Mahidol oli 13-vuotias käydessään ensimmäistä kertaa Thaimaassa vuonna 1938 tietämättään, että hänet oli valittu maan kahdeksanneksi kuninkaaksi vuonna 1935. Tuleva kuningas opiskeli vielä Sveitsissä saadessaan tietää, että hänen setänsä Prajadhipok oli pakotettu luopumaan kruunusta ja että hänestä tulisi Thaimaan seuraava kuningas.


title: Ananda Mahidol

text: Ananda Mahidol löydettiin murhattuna makuuhuoneensa sängystä kuninkaallisesta palatsista 9. kesäkuuta 1946. Hänen nuoremmasta veljestään Bhumibol Adulyadejista tuli hänen jälkeensä seuraava hallitsija. Virallisesti tapaus selitetään edelleen vahingonlaukaukseksi, eikä asiasta ole vieläkään sallittua julkaista uutta tietoa Thaimaan sisällä.


title: Terveysside

text: Terveysside tunnetaan myös nimellä kuukautisside. Terveysside asetetaan alushousuihin. Sen tarkoitus on imeä kuukautisvuoto itseensä ja estää esimerkiksi vaatteiden sotkeutuminen kuukautisten aikana. Terveyssiteitä on sekä kerta- että kestokäyttöisiä.


title: Terveysside

text: Terveyssiteitä on olemassa monia eri kokoja, muotoja ja paksuuksia vastaamaan vuodon määrää ja käyttäjän mieltymyksiä. Varsinaisista siteistä on kehitelty myös pikkuhousunsuojia, joita voi käyttää kuukautisvuodon ollessa niukkaa, alushousujen suojaamiseen kuukautisten välillä tai lievään inkontinenssiin.


title: Terveysside

text: Kertakäyttöinen side pysyy paikallaan siteen alapuolella olevan liimapinnan avulla. Siivekkeellisissä siteissä on lisäksi keskivaiheilla levennykset, jotka taitetaan alushousujen reunan alapuolelle. Siivekkeiden tarkoitus on pitää side paremmin paikoillaan ja estää ohivuotoja.


title: Terveysside

text: Terveysside on perusrakenteeltaan sellumassaa, joka on valkaistu esimerkiksi kloorilla, hapella tai vetyperoksidilla. Sellumassa on puusta keittämällä valmistettua fluff-massaa (engl. fluff pulp), joka tarkoittaa revinnäissellua. Suomessa fluff-massaa jalostaa ostosellusta UPM-Kymmene Oyj:n Rauman tehdas.


title: Terveysside

text: Siteen pintakerros on useimmiten polypropyleenistä tai polyeteenistä valmistettua kuitukangasta. Siteessä voi olla myös viskoosia tai nailonia. Siteen imukerroksessa sijaitsevat absorbenttiaineet joka imevät nesteen itseensä (hydrogeeli), viimeisenä on muovinen taustamateriaali, joka estää kosteuden siirtymistä pois siteestä. Osat ovat kiinni toisissaan liimalla. Suurimpia valmistajia ovat Kimberly-Clark, SCA ja Procter & Gamble.


title: Terveysside

text: Kertakäyttöinen side hävitetään käytön jälkeen sekajätteen mukana. Terveyssidettä ei saa huuhtoa alas wc-pöntöstä, sillä se voi tukkia viemärin.


title: Terveysside

text: Kertakäyttöisiä siteitä on saatavilla nykyään myös miedosti hajustettuina.Kestoside on kertakäyttöistä sidettä ympäristöystävällisempi vaihtoehto. Sitä ei heitetä roskiin käytön jälkeen, vaan se pestään pesukoneessa ja voidaan sen jälkeen ottaa uudelleen käyttöön.


title: Terveysside

text: Kestoside kiinnitetään paikoilleen yleensä neppareilla siivekkeiden reunoista, toisinaan kiinnikkeenä käytetään myös tarranauhaa. On myös siivekkeettömiä kestositeitä, jotka pysyvät paikoillaan napakoissa alushousuissa.


title: Terveysside

text: Kestositeessä on päällimmäisenä ihoa vasten miellyttävän tuntuinen kangas, esimerkiksi puuvillaflanelli tai -trikoo. Siteen keskellä on muutama kerros imukykyistä materiaalia, esimerkiksi puuvillafroteeta. Alimmaisena kerroksena on usein kosteussulkukangas, joka estää kosteuden siirtymisen siteestä vaatteisiin. Kosteussulku on usein tehty nylonista tai PUL-kankaasta (polyuretaanikalvolla laminoitu kangas). Useimmiten kestositeet valmistetaan puuvillasta tai muusta pehmeästä luonnonkuidusta, esimerkiksi bambu- tai hamppukankaista. Nykyään on myös kehitetty imukykyisiä tekokuituisia kankaita.


title: Terveysside

text: Jos kestositeet ommellaan itse, saatetaan niihin käyttää kierrätysmateriaaleja, esimerkiksi lakanakangasta ihoa vasten ja vanhoja froteepyyhkeitä imukerroksena.


title: Terveysside

text: Oletettavasti kestositeitä on käytetty hyvin pitkään. Kertakäyttöiset siteet yleistyivät markkinoilla 1920-luvulla, tosin niitä myytiin jo 1890-luvun lopulla.


title: Terveysside

text: Terveyssiteen sijasta kuukautissuojana voi käyttää tamponia, kuukautiskuppia tai kuukautissientä.


title: Ejektiivi

text: Ejektiivi on konsonantti, jossa kurkunpää suljetaan ja sitä nostetaan, jolloin konsonantti voimistuu napsahtavaksi, kun sen sulkeuma avataan. Ejektiivejä voidaan sanoa "sylkäistyiksi" konsonanteiksi. Ejektiivejä voivat olla klusiilit, affrikaatat tai jopa pelkät hankausäänteet. Ejektiivejä esiintyy Kaukasian, Amerikan ja Afrikan kielissä, esimerkiksi tšetšeenissä, abhaasissa ja ketšuassa.


title: Jerry Siegel

text: Jerome Siegel (17. lokakuuta 1914 – 28. tammikuuta 1996 Cleveland, Ohio) oli yhdysvaltalainen sarjakuvakäsikirjoittaja. Siegel työskenteli sarjakuvakustantamo National Comicsissa (nyk. DC Comics). Hän kehitti mm. Aaveen, Doctor Occultin ja Sam Bradleyn. Siegel muistetaan kuitenkin parhaiten supersankari Teräsmiehen toisena keksijänä.


title: Jerry Siegel

text: Siegel haastoi ystävänsä Joe Shusterin kanssa DC Comicsin useasti oikeuteen koskien Teräsmiehen omistajaoikeuksia. Vasta Siegelin kuoleman jälkeen vuonna 1999, yhdysvaltalainen oikeuslaitos määräsi 50 % omistajaoikeudet hahmosta Siegelin ja Shusterin perikunnille.


title: Jerry Siegel

text: Siegel ja Shuster ovat luoneet myös mm. seuraavat Teräsmies-sarjakuvien hahmot: Lois Lane, Lex Luthor ja vuonna 1945 luotu Teräspoika (Teräsmiehen seikkailut, kun hän oli nuori).


title: Joe Shuster

text: Joseph Shuster (10. heinäkuuta 1914 Toronto, Ontario – 30. heinäkuuta 1992 Los Angeles) oli kanadalais-yhdysvaltalainen sarjakuva-artisti, joka työskenteli sarjakuvakustantamo National Comicsissa (DC Comics) ja oli vastuussa muun muassa sarjakuvahahmoista Dr. Occult, Sam Bradley ja Radio Squad.


title: Joe Shuster

text: Shuster oli itseoppinut piirtäjä, joka ei huonontuneen näkönsä vuoksi pystynyt enää ammatikseen piirtämään 1950-luvun jälkeen. Hän keksi yhdessä ystävänsä Jerry Siegelin kanssa sarjakuvahahmo Teräsmiehen ("Superman").


title: Joe Shuster

text: Shuster myi ystävänsä Jerry Siegelin kanssa Teräsmiehen oikeudet National Comicsille 40-luvun loppupuolella vain runsaan sadan Yhdysvaltain dollarin korvausta vastaan mutta tunsi tulleensa petetyksi; kävi vuosikymmeniä oikeustaistelua Nationalia vastaan saadakseen tekijäoikeudet takaisin. 1970-luvulla DC Comics suostui lopulta maksamaan Shusterille ja Siegelille pienimuotoista taiteilijaeläkettä; DC myös palautti Siegelin ja Shusterin nimet takaisin Teräsmies-sarjakuviin merkitsemällä nämä hahmon luojiksi (Superman created by Jerry Siegel & Joe Shuster).


title: Joe Shuster

text: Shuster kuoli vuonna 1992 lähes sokeana ja vieläkin katkerana saamastaan kohtelusta.


title: Japetus

text: Japetus on Saturnuksen kolmanneksi suurin kuu. Siitä käytetään myös tunnusta Saturnus VIII.


title: Japetus

text: Japetuksen löysi Giovanni Domenico Cassini vuonna 1671. Nykyisen nimen kuulle antoi John Herschel (Mimaksen ja Enceladuksen löytäjän William Herschellin poika). Hän ehdotti vuonna 1847 julkaisussaan "Results of Astronomical Observations made at the Cape of Good Hope" Saturnuksen seitsemän silloin tunnetun kuun nimeämistä kreikkalaisen mytologian titaanien mukaan.


title: Japetus

text: Japetus kiertää Saturnusta selvästi kauempana kuin seuraavaksi lähin suuri kuu Titan. Kuulla on myös suurin inklinaatio suurista pallomaisista kuista: vain pienillä epäsäännöllisen muotoisilla ja kaukana kiertävillä kuilla kuten Phoebella on suurempi inklinaatio. Japetus on myös Saturnuksen suurista kuista ainoa, josta Saturnuksen renkaat erottuisivat selvästi, sillä kaikista sisemmistä kuista katsottuna ne olisivat ratatasossa ja siksi vaikea erottaa.


title: Japetus

text: Japetuksen alhainen tiheys osoittaa sen koostuvan pääasiassa vesijäästä, jonka seassa on pieni määrä kiviainesta. Japetus ei ole koostaan huolimatta täydellisen pyöreä vaan osittain litistynyt. Kuulla on myös ainutlaatuinen, lähes päiväntasaajan suuntainen harjanne, joka on korkeudeltaan niin suuri että se vääristää kuun muotoa kaukaakin katsottaessa. Japetus on voimakkaasti kraattereiden peittämä. Cassini-luotaimen kuvat paljastavat tummalla puoliskolla ainakin kolme yli 350 km läpimitaltaan olevaa kraatteria. Suurin on läpimitaltaan yli 500 km, ja sen reunat ovat erittäin jyrkät ja 15 km korkeat.


title: Japetus

text: Giovanni Cassini havaitsi 1600-luvulla, että hän pystyi näkemään Japetuksen vain Saturnuksen toisella puolella mutta ei toisella. Hän päätteli, että kuun toinen puoli on tummempi kuin toinen (Japetus kääntää aina saman puolen Saturnusta kohti). Tämän havainnon ovat Voyager- ja Cassini-luotaimet osoittaneet sittemmin oikeaksi. Japetuksen pallonpuoliskojen väriero on hämmästyttävä. Etummainen pallonpuolisko kiertoradan suuntaisesti on tumma (albedo 0,03–0,05) ja lievästi punaruskean värinen, kun suurin osa taimmaisesta pallonpuoliskosta ja navat ovat vaaleat (albedo 0,5–0,6,). Tumma alue on nimeltään Cassini Regio ja vaalea alue Roncevaux Terra. Tumman materian alkuperä ja paksuus on tällä hetkellä tuntematon, tosin erilaisia teorioita on esitetty. Tummalla puolella ei ole vaaleita kraattereita näkyvissä, joten jos tumma kerros on ohut sen täytyy uudistua jatkuvasti, muuten meteoroidien iskut olisivat paljastaneet alapuolella olevan vaalean materian.


title: Japetus

text: Voyager 2 -luotain pystyi vuonna 1981 erottamaan vain joitain yksityiskohtia tummalta puolelta mutta paljasti vaalean puolen olevan jäinen ja kraattereiden peittämä. Cassini-luotain kuvasi vuonna 2004 tummaa puolta suuremmalla tarkkuudella ja tiedemiehet yrittävätkin parhaillaan saada lisävalaistusta asiaan.


title: Japetus

text: Pöly, joka on todennäköisimmin peräisin Saturunuksen toisesta kuusta, törmää Japetuksen rintapuolelle. Pinnassa ilmenevä kuvio selittyy suureksi osaksi sillä nopeudella, jolla Japetus kiertää akselinsa ympäri. Kierron hitauden ansiosta Aurinko ehtii lämmittää Japetuksen tummia alueita niin, että sen alueen jää höyrystyy ja leijailee muualle jäätyäkseen siellä uudelleen. Jäätä menettäneet alueet tummenevat samalla kun jäätyvät alueet vaalenevat.


title: Japetus

text: Cassini-luotaimen kuvat paljastivat 20 km leveän, 13 km korkean ja 1300 km pitkän, lähes Japetuksen päiväntasaajan suuntaisen harjanteen tummalla puolella (Cassini Regio). Jotkut osat harjanteesta nousevat yli 20 km:n korkeuteen ympäröivilta tasangoilta. Voyagerin kuvissa näkyi joitakin vaaleita vuoria tumman ja vaalean puolen rajalla jotka kuuluvat harjanteeseen. Voyager ei kuitenkaan pystynyt kuvaamaan tumman puolen yksityiskohtia tarpeeksi tarkasti, joten harjanteen laajuus on selvinnyt vasta Cassinin kuvista. Harjanne on voimakkaasti kraattereiden peittämä, joten sen täytyy olla erittäin vanha. Useimmat tiedemiehet ovat tähän mennessä uskoneet harjanteen olevan jäistä materiaalia, joka on pullistunut pinnan alapuolelta ja sitten jähmettynyt. Tämä olisi johtunut kuun litistymän oikenemisen aiheuttamasta purkauksesta päiväntasaajalla. Uuden teorian mukaan harjanne olisi syntynyt Japetusta muinoin kiertäneen alikuun hajottua ja sadettua hiljelleen kuun pinnalle.


title: Iapetos

text: Iapetos () oli kreikkalaisessa mytologiassa titaani, Uranoksen ja Gaian poika ja Atlaan, Prometheuksen, Epimetheuksen ja Menoitioksen isä. Hänen vaimonsa oli Okeanoksen tytär – Apollodoroksen mukaan Asia ja Hesiodoksen mukaan Klymene.


title: Iapetos

text: Zeus löi Iapetoksen Titanomakhiassa muiden titaanien tavoin, ja heitti hänet Tartarokseen. Hyginus sekoittikin titaanit gigantteihin, ja nimeää Iapetoksen Tartaroksen pojaksi.


title: Iapetos

text: Kreikkalaiset pitivät Iapetosta ihmiskunnan esi-isänä, koska hän oli Prometheuksen isä.


title: Tony Scott

text: Anthony David ”Tony” Scott (21. kesäkuuta 1944 North Shields, Iso-Britannia – 19. elokuuta 2012 Los Angeles, Yhdysvallat) oli Hollywoodissa menestynyt elokuvaohjaaja. Hän oli Ridley Scottin veli. Hänen menestyneimpiä elokuviansa ovat "Top Gun", "Purppuravyöhyke, True Romance", "Koston liekki" ja "Beverly Hills kyttä 2".


title: Tony Scott

text: Tony Scott tutustui elokuvien maailmaan kameran edessä. 16-vuotiaana hän näytteli 23-vuotiaan Ridley-veljensä lyhytelokuvassa "Boy and Bicycle". Scott seurasi veljensä jalanjäljissä ja opiskeli taidekouluissa West Hartlepoolissa ja Sunderlandissa. Scottin tavoitteena oli ryhtyä maalariksi. Kuitenkin Ridley-veljen televisiomainosfirman Ridley Scott Associatesin (RSA) menestys sai Scottin kiinnostumaan ohjaamisesta.


title: Tony Scott

text: Seuraavan kahden vuosikymmenen aikana Scott ohjasi tuhansia televisiomainoksia ja toimi RSA:n johtajana Ridleyn keskittyessä elokuvauraansa. Scottin ensimmäinen elokuva oli Ranskan televisiolle ohjattu filmatisointi kirjailija Henry Jamesin "The Author of Beltraffio" -romaanista. Muiden brittiläisten mainosohjaajien, kuten Hugh Hudsonin, Alan Parkerin, Adrian Lynen ja Scottin veljen Ridleyn menestys elokuvaohjaajina sai Hollywoodin kiinnostumaan myös Scottista.


title: Tony Scott

text: Scottia kiinnostavien elokuvaprojektien joukossa oli filmatisointi Anne Ricen romaanista Veren Vangit ("Interview with the Vampire"). MGM-elokuvayhtiöllä oli kuitenkin toinen vampyyrielokuva, "Verenjano" ("The Hunger", 1983) jonka he halusivat tehdä, ja kun Scott ei saanut yhtiötä vakuutettua "Veren vangit" -elokuvan kannattavuudesta, hän päätti ohjata "Verenjanon". Scott päätti laittaa tähän elokuvaan kaikki visuaaliset ideansa, joita hän kehitteli "Veren vangit" -elokuvaa varten. Vuonna 1982 alkoivat "Verenjanon" kuvaukset.


title: Tony Scott

text: "Hungerin" pääosissa olivat David Bowie ja Catherine Deneuve, manhattanilaisina rikkaina vampyyreina, jotka etsivät parannusta Bowien hahmon nopealle ikääntymiselle. Elokuva oli visuaalisesti upea, ja se erosi täysin muista samana vuonna julkaistuista elokuvista. Elokuva oli kuitenkin kriitikoiden tyrmäämä, ja katsojaluvut olivat huonot. "Verenjano" on kuitenkin sittemmin saavuttanut kulttisuosion. Seuraavat kaksi ja puoli vuotta Scott oli työtön, kunnes hänelle tarjoutui uusi tilaisuus todistaa itsensä elokuvaohjaajana.


title: Tony Scott

text: Tuottajat Don Simpson ja Jerry Bruckheimer olivat harvoja Verenjano-elokuvan ihailijoita, ja he tarjosivat Scottille ohjattavaksi "Top Gun – lentäjistä parhaat" -elokuvaa ("Top Gun", 1986). Tärkein syy tähän tarjoukseen oli kuitenkin mainos, jonka Scott oli tehnyt ruotsalaiselle autonvalmistaja Saabille. Tässä mainoksessa Saab 900 Turbo ajaa kilpaa hävittäjän kanssa. Scott ei kuitenkaan ollut kovin kiinnostunut "Top Gunista". Scottin visio elokuvaan oli synkempi kuin mitä tuottajilla oli mielessä. Scott ajatteli, että kysessä olisi "Ilmestyskirja. Nyt" lentotukialuksella. Lopulta Scott kuitenkin ymmärsi, mitä tuottajat ajoivat takaa; elokuva olisi ”Rock ’n’ Rollia taivaalla”. "Top Gunista" tuli yksi vuoden 1986 menestyneimpiä elokuvia tuottaen yli 700 miljoonaa dollaria, ja se teki nuoresta pääosanesittäjä Tom Cruisesta tähden.


title: Tony Scott

text: "Top Gunin" menestyksen jälkeen Scottista tuli yksi Hollywoodin arvostetuimpia toimintaohjaajia. Yhdistäen taas voimansa Don Simpsonin ja Jerry Bruckheimerin kanssa, Scott ohjasi odotetun jatko-osan "Beverly Hills kyttä 2" ("Beverly Hills Cop 2", 1987). Elokuva ei ollut kriitikoiden mieleen, mutta silti siitä tuli yksi vuoden menestyneimpiä elokuvia keräten yli 300 miljoonan dollarin lipputulot. Scottin seuraava elokuva "Kosto" ("Revenge", 1990) oli Kevin Costnerin ja Madeleine Stowen tähdittämä Meksikoon sijoittuva kostotarina. Elokuvan kuvaukset eivät olleet miellyttäviä Scottille, koska tuottajat leikkasivat elokuvan uudelleen. Kosto ei ollut kriitikoiden eikä yleisön mieleen. Samoin kuin "Verenjanon", tämänkin elokuvan arvostus on kasvanut ajan myötä.


title: Tony Scott

text: Vuonna 1990 Scott yhdisti voimansa "Top Gun – lentäjistä parhaat" -elokuvan tuottajien Simpsonin ja Bruckheimerin ja pääosanesittäjä Tom Cruisen kanssa ohjaten "Days of Thunder – ukkosta radalla" ("Days of Thunder", 1990) -elokuvan. Elokuva sijoittui autokilpailujen maailmaan, ja tarina oli hyvin samankaltainen kuin "Top Gunissa". Toisin kuin "Top Gun", "Days of Thunder" ei menestynyt hyvin.


title: Tony Scott

text: Scottin seuraava elokuva "Viimeinen partiopoika" ("The Last Boy Scout", 1991) menestyi hieman paremmin. Elokuva oli synkkä, erittäin väkivaltainen ja joidenkin kriitikoiden mielestä naisvastainen. Se kuitenkin menestyi kohtalaisesti, varsinkin verrattuna pääosanesittäjä Bruce Willisin edelliseen elokuvaan "Hudson Hawk – varkaista parhain". Ajatellen, että hänet lopullisesti leimattaisiin pelkästään isojen toimintaelokuvien ohjaajaksi, Scott alkoi etsiä pienempiä projekteja. Nuori aloitteleva käsikirjoittaja Quentin Tarantino tarjosi Scottille luettavaksi käsikirjoituksiaan, muun muassa "Reservoir Dogs" ja "True Romance". Scott piti käsikirjoituksista ja tarjoutui ohjaamaan molemmat. Tarantino kuitenkin ilmoitti haluavansa ohjata "Reservoir Dogsin" itse, mutta oli valmis myymään "True Romancen" Scottille. "True Romance" kuvattiin vuonna 1993 13 miljoonan dollarin budjetilla, mikä oli huomattavasti vähemmän kuin Scottin aiemmissa elokuvissa. Elokuvassa näyttelivät Christian Slater, Patricia Arquette, Dennis Hopper, Christopher Walken, Gary Oldman, Brad Pitt, Tom Sizemore, Chris Penn, Val Kilmer sekä pienissä rooleissa James Gandolfini ja Samuel L. Jackson. "True Romancen" jälkeen Scottia alettiin pitää lahjakkaana elokuvantekijänä eikä vain toimintaohjaajana. Vaikka "True Romancen" vastaanotto ei ollut kovinkaan innostunut, se sai äkkiä suuren kulttisuosion, samoin kuin jotkin Scottin aikaisemmat elokuvatkin.


title: Tony Scott

text: Scott palasi Simpson & Bruckheimer -kaksikon suojiin, ja ohjasi ison budjetin trillerin "Purppuravyöhyke" ("Crimson Tide", 1995). Elokuvassa panostettiin aikaisempaa enemmän käsikirjoitukseen ja hahmoihin, ja se oli suuri yleisömenestys. Scottin seuraava elokuva "The Fan – pelko iskee" ("The Fan", 1996) on ehkä hänen uransa pohjanoteeraus, sillä se ei saanut kriitikoiden eikä katsojien suosiota, ja sen arvostus tuskin tulee tulevaisuudessakaan kasvamaan. Scott palasi yleisön ja kriitikoiden suosioon Will Smithin ja Gene Hackmanin tähdittämällä elokuvalla "Valtion vihollinen" ("Enemy of the State", 1998).


title: Tony Scott

text: Seuraavissa elokuvissaan "Spy Game" (2001) ja "Koston liekki" ("Man on Fire", 2004) Scott keskittyi teknisten taitojensa hiomiseen tarinankerronnan kustannuksella. Varsinkin "Koston liekki" on visuaaliselta ja audiovisuaaliselta puoleltaan erittäin kokeellinen. Scott jatkoi samalla kokeellisella linjalla "Domino"-elokuvassaan vuonna 2005. Scottin seuraava elokuva oli Denzel Washingtonin tähdittämä "Deja Vu" (2006), joka kertoo ajassa taaksepäin matkustavasta FBI-agentista.


title: Tony Scott

text: Scottin tyyli on vaikuttanut suuresti kokonaiseen musiikkivideo- ja mainosohjaajien sukupolveen. Esimerkiksi ohjaajien Michael Bay ja Antoine Fuqua työssä näkyy selvästi Scottin vaikutus.


title: Tony Scott

text: Scott teki itsemurhan 19. elokuuta 2012 Los Angelesissa hyppäämällä Vincent Thomas -sillalta.


title: Taranton Bohemund

text: Bohemund (noin 1058 – 3. maaliskuuta 1111) oli Taranton ruhtinas ja myöhemmin myös Antiokian ruhtinas. Hän oli Apulian ja Calabrian herttuan Robert Guiscardin vanhin poika tämän ensimmäisestä avioliitosta Buonalbergon Alberadan kanssa.


title: Taranton Bohemund

text: Bohemund otti osaa isänsä suuren sotaretkeen Bysantin valtakuntaa vastaan vuosina 1080–1085. Sillä välin, kun hänen isänsä oli Italiassa vuosina 1082–1084, Bohemund johti normannijoukkoja. Hän hyökkäsi Thessaliaan ja pääsi aina Larissaan asti, ennen kuin keisari Aleksios I Komnenos löi normannit. Vuonna 1085 Guiscard kuoli. Bohemundin nuorempi velipuoli Roger Borsa (Robert Guiscardin toisesta avioliitosta Sikelgaitan kanssa) peri Apulian. Bohemund peri Bysantilta vallatut alueet, mutta nämä menetettiin pian. Lohdutukseksi Sikelgaita antoi Bohemundille Taranton ruhtinaskunnan siitä hyvästä, että tämä luopui vaatimuksistaan herttuakuntaan.


title: Taranton Bohemund

text: Bohemund otti osaa ensimmäiseen ristiretkeen enemmänkin siitä syystä, että saisi vallata kreikkalaisia maita, kuin uskonnollisista syistä. Bohemund keräsi kokoon hyvin varustetun armeijan normanneista, ehkä ristiretken parhaimman. Kun hän saapui Konstantinopoliin vannoi hän, muista ristiretken johtajista poiketen, muitta mutkitta keisarin vaatiman valan. Aleksioksen tytär, historioitsija Anna Komnena, oli erityisen kiinnostunut Bohemundista ja antaakin hänestä sympaattisen kuvauksen isänsä elämäkerrassa.


title: Taranton Bohemund

text: Kun ristiretki saapui Antiokiaan, Bohemund otti kaupungin piirityksen johtoonsa. Kun kaupungin lopulta vallattiin vuonna 1098, Bohemund julisti itsensä Antiokian ruhtinaaksi.


title: Taranton Bohemund

text: Vuonna 1100 Bohemund jäi danishmendien vangiksi, ja hänet päästettiin vapaaksi vasta vuonna 1103. Tämän jälkeen hän kärsi tappioita niin muslimeja kun kreikkalaisia vastaan. Hän palasi Italiaan keräämään lisää apua. Tällä matkalla hän nai Ranskan kuninkaan Filip I:n tyttären Constancen. Kerättyään lisäjoukkoja Bohemund ei palannutkaan Antiokiaan, vaan päätti jälleen hyökätä Bysantin valtakuntaa vastaan. Bohemundin joukot kukistuivat sen jälkeen kun keisari Aleksios sai venetsialaiset avukseen. Bohemundin oli allekirjoitettava nöyryyttävä Devolin rauha vuonna 1108. Rauhansopimuksen mukaan hänestä tuli Aleksioksen vasalli. Bohemund palasi Italiaan murtuneena miehenä. Hän ei koskaan palannut Lähi-itään.


title: Taranton Bohemund

text: Suomalaisessa kirjallisuudessa Bohemond esiintyy Juha-Pekka Koskisen historiallisissa romaaneissa Ristin ja raudan tie sekä Seitsemäs temppeliherra.


title: Elektrodi

text: Elektrodi on sähköisen virtapiirin osa, jossa sähkö siirtyy väliaineeseen tai väliaineesta virtapiiriin.


title: Elektrodi

text: Sähkökemiassa anodi on elektrodi, jolla tapahtuu hapettuminen ja katodi elektrodi, jolla tapahtuu pelkistyminen. Sähkövirta kulkee kennon sisällä katodista anodiin ja kennon ulkopuolella anodista katodiin.


title: Elektrodi

text: Puhekielessä anodilla usein tarkoitetaan sähköisesti positiivista elektrodia ja katodilla negatiivista elektrodia. Elektroniputken positiivinen elektrodi on anodi ja negatiivinen elektrodi on katodi; ohjauselektrodi on nimeltään hila.


title: Elektrodi

text: Lääketieteessä elektrodeja käytetään kehon virtojen välittämisessä mittalaitteelle, esimerkiksi EEG- ja EKG-tutkimuksissa. Yleisin elektrodityyppi on hopea-hopeakloridielektrodi, joka muuttaa kehon ionivälitteisen virran mittalaitteelle luettavaan elektronivälitteiseen muotoon.


title: Šaahi

text: Šaahi () tarkoittaa entisen Persian hallitsijaa. Viimeinen šaahi oli Mohammad Reza Pahlavi, joka oli vallassa vuoteen 1979. Sana "šaahi" tulee muinaisen persian kielen sanasta "khšathra-pava" ’kuningas’.


title: Šaahi

text: Muutamat Suurmogulien valtakunnan hallitsijoista käyttivät šaahin arvonimeä.


title: The Massacre

text: The Massacre on rap -artisti 50 Centin toinen studioalbumi, joka julkaistiin 3. maaliskuuta 2005. Albumi myi ensimmäisellä viikollaan 1.14 miljoonaa kappaletta. Albumi on myynyt Yhdysvalloissa 5 miljoonaa kappaletta ja maailmanlaajuisesti 10 miljoonaa kappaletta.


title: The Massacre

text: Albumi nousi Yhdysvalloissa Billboard 200 -listan ensimmäiselle sijalle. Suomessa se debytoi virallisen albumilistan seitsemännellä sijalla, ja pysui listalla yhteensä kymmenen viikkoa.


title: Oksennustauti

text: Oksennustaudiksi, arkikielessä vatsataudiksi tai mahataudiksi kutsutaan yleisesti mitä tahansa sairautta, joka aiheuttaa oksentelua ja vatsavaivoja. Taudin aiheuttaja on usein virus, ruokamyrkytyksen yhteydessä syynä on pilaantunut ruoka. Noroviruksen kyseessä ollessa taudin itämisaika on lyhyt, 12 tunnista kahteen vuorokauteen, ja taudin kesto jää tyypillisesti alle kolmeen vuorokauteen..


title: De Havilland D.H.106 Comet

text: De Havilland Comet oli ensimmäinen kaupallinen suihkumatkustajalentokone. Konetyyppi kärsi paineistuksen ja korkealla lentämisen aiheuttamasta rungon väsymisestä, mikä johti useisiin onnettomuuksiin. Tämän seurauksena konetyyppi vedettiin pois liikenteestä.


title: De Havilland D.H.106 Comet

text: Koneen suunnittelu aloitettiin vuonna 1946 ja sen pääsuunnittelija oli Ronald Bishop (1903–1989). Suihkumoottorit olivat tuolloin uusia ja niitä olivat varsinkin saksalaiset ehtineet jonkin verran käyttää toisessa maailmansodassa. Koneeseen sijoitettiin neljä de Havilland Ghost -suihkumoottoria siipien tyveen asennettuna, jolloin ilmanvastus oli pienempi siipien alle ripustettuihin verrattuna. Moottorien ollessa korkealla, niihin ei maassa liikuttaessa osunut helposti roskia. Toisaalta sijoitus oli vaarallinen moottorien syttyessä palamaan. Koneen rakenteissa käytetty alumiiniseos oli uusi. Konetyypin matkalentonopeus oli kaksinkertainen tuon ajan potkurikoneisiin verrattuna. Lyhyt toimintamatka ei mahdollistanut suoraa Atlantin ylitystä, joten nopeusetua menetettiin välilaskussa. Matkustusmukavuus oli potkurikoneisiin verrattuna hyvä. Penkit oli sijoitettu väljästi ja paineistettu matkustamo oli hiljaisempi. Koneessa oli keittiö ja ruoka tarjoiltiin posliiniastioista.


title: De Havilland D.H.106 Comet

text: Tarkoituksena oli saada kone kaupalliseen käyttöön vuonna 1952. D.H.106 Cometin ensilento lennettiin 27. heinäkuuta 1949. Comet 1:n liikennöinti alkoi 22. tammikuuta 1952. Ensimmäinen matkustajalento Lontoosta Johannesburgiin tapahtui 2. toukokuuta 1952. Edinburghin herttua Philip palasi Helsingin olympialaisista Comet 1 G-ALYS -koneella 4. elokuuta 1952.


title: De Havilland D.H.106 Comet

text: Uudentyyppinen kone joutui useaan onnettomuuteen. Potkurikoneisiin tottuneet lentäjät tekivät virheitä ja huonolla säällä oli osuutensa. Kolmen selvittämättä jääneen onnettomuuden jälkeen konetyyppi asetettiin lentokieltoon tutkimusten ajaksi vuonna 1954. Näistä ensimmäinen oli 2. toukokuuta 1953, kun Comet G-ALYV putosi nopeasti lentoonlähdön jälkeen Kalkutassa ja kaksi seuraavaa olivat tammikuussa ja huhtikuussa 1954 G-ALYP ja G-ALYY Cometit putosivat ilman selvää syytä. Comet oli Englannissa merkittävä kansallinen symboli ja Winston Churchill päätti, että arvoituksen ratkaisemisessa ei säästellä rahaa eikä vaivaa. Syyksi paljastui metallin väsyminen, mikä aiheutui toistuvista paineistuksen muutoksista nousuissa ja laskuissa. Ohut metalli suurten ja nelikulmaisten ikkunoiden ympärillä alkoi halkeilla ja lopulta aiheutti räjähdysmäisen paineistuksen menetyksen ja rungon hajoamisen. Kaikki Cometit joko purettiin tai modifioitiin.


title: De Havilland D.H.106 Comet

text: Englannin lentokoneteollisuuden kannalta nämä onnettomuudet olivat tuhoisia. Toisaalta ensimmäisten suihkumatkustajakoneiden onnettomuudet eivät katkaisseet kehitystä kokonaan, kuten oli käynyt ilmalaivoille Hindenburgin onnettomuuden jälkeen vuonna 1937.


title: De Havilland D.H.106 Comet

text: Comet 2 ja Comet 3 eivät päässeet tuotantoon asti.


title: De Havilland D.H.106 Comet

text: Vuonna 1958 esiteltiin Comet 4, jossa oli huomattavia parannuksia alkuperäiseen Cometiin nähden. Siinä oli pidennetty runko (5,64 metriä pitempi) ja pyöreät ikkunat metallin väsymisen ehkäisemiseksi. Matkustajakapasiteetti oli melkein kaksinkertainen Comet 1:een verrattuna. Myös toimintamatka oli pitempi ja lentonopeus sekä enimmäislentoonlähtöpaino olivat suuremmat. Uusissa Rolls-Royce Avon -moottoreissa oli yli kaksinkertainen työntövoima aiempiin verrattuna. Comet 4:n ensilento oli 27. huhtikuuta 1958, liikennöinti aloitettiin samana vuonna. BOACin (British Overseas Airways Corporation) Comet 4 ehti aloittaa ensimmäisenä säännölliset Atlantin ylityslennot Lontoosta New Yorkiin kolme viikkoa ennen Pan Amin Boeing 707:ää.


title: De Havilland D.H.106 Comet

text: Comet 4:stä kehitettiin versio Comet 4B, jossa oli pidennetty runko ja lyhyemmät siivet. Malli oli tarkoitettu lyhyen toimintamatkan lennoille. Konetyyppi tuli liikenteeseen huhtikuussa 1960. Viimeinen versio Cometista oli Comet 4C, jossa oli pitempi toimintamatka ja suurempi kantavuus. Comet 4C:ssä oli Comet 4B:n runko ja Comet 4:n siivet. Comet 4C tuli liikenteeseen myös 1960. Comet 5:n oli tarkoitus kilpailla DC-8 ja Boeing 707:n kanssa, mutta sitä ei koskaan valmistettu.


title: De Havilland D.H.106 Comet

text: Hawker Siddeley Nimrod on Comet 4:stä kehitetty meritiedustelukone, joka tuli sotilaskäyttöön 1967 ja on ollut käytössä viime vuosiin asti.


title: De Havilland D.H.106 Comet

text: Yhteensä 76 Comet 4 -lentokonetta luovutettiin vuosina 1958–1964. Brittiläinen Dan-Air lensi konetyypilla matkustajalentoja vuoteen 1980 asti. Britannian hallituksen vuodesta 1963 omistama Comet 4C Canopus lensi vielä 1997.


title: De Havilland D.H.106 Comet

text: Comet 1:lle sattuneet onnettomuudet heikensivät Cometien mainetta. Lisäksi 1950-luvun lopussa reittiliikenteen aloittaneet suihkukoneet DC-8 ja Boeing 707 olivat matkustajakapasiteetiltaan huomattavasti suurempia. Tämän vuoksi Comet ei koskaan saavuttanut suurta suosiota, vain 15 lentoyhtiötä käytti konetta, eikä sitä jatkokehitetty, ja Comet 4 -koneet poistuivat liikenteestä suhteellisen nopeasti.


title: De Havilland D.H.106 Comet

text: Neljän henkilön ohjaamomiehistö (kapteeni, perämies, lentomekaanikko ja navigaattori/radisti).


title: Kristiania

text: Kristiania voi tarkoittaa seuraavia:


title: Metakognitio

text: Metakognitio on tietoisuutta omista tai muiden ihmisten kognitiivisista toiminnoista, ajattelusta, oppimisesta tai tietämisestä.


title: Metakognitio

text: Metakognition tutkimus alkoi kehittyä 1970-luvulla. Ensimmäisenä sanaa "metakognitio" käytti J. H. Flavell vuonna 1976.


title: Metakognitio

text:
Metakognitio jaetaan yleensä tieto- ja taitokomponentteihin. Metakognitiiviset tiedot voidaan jakaa kolmeen tyyppiin:
Metakognitiiviset taidot puolestaan käyttävät tätä monipuolista metakognitiivista tietoa oman opiskelun ja oppimisen säätelyssä.


title: Metakognitio

text: Omien taitojen ja strategioiden tiedostaminen on siis tärkeä tekijä oppimisessa. Mitä paremmin yksilö on tietoinen tiedoistaan, taidoistaan ja tavoistaan toimia eri tilanteissa, sitä paremmin hän pystyy kontrolloimaan ja käyttämään tarkoituksenmukaisesti eri tapoja oppia. Hyvin ja heikosti oppimisessa menestyvien oppijoiden metakognitiivisen ajattelun on todettu eroavan toisistaan. Oppijat, jotka menestyvät hyvin esimerkiksi koulussa, hyödyntävät metakognitiota oppimisessa tehokkaammin kuin heikommin menestyvät oppijat ja päinvastoin. Siten hyvin menestyvillä oppijoilla on mahdollisuus selvitä paremmin itsenäistä ajattelua vaativassa yhteiskunnassa.


title: Metakognitio

text: Metakognitioon liittyy myös taito käyttää transferia eli siirtovaikutusta. Tämä tarkoittaa sitä, että jonkin opitun asian rakenne kyetään siirtämään toiseen asiasisältöön, eli nähdään yhtäläisyydet asioiden välillä ja osataan käyttää tehokkaasti aiemmin opittua uuden oppimisen apuna.


title: Metakognitio

text: Teknistyvässä yhteiskunnassa kognitiiviset perustaidot, lukeminen, laskeminen ja kirjoittaminen eivät enää riitä, vaan menestymiseen tarvitaan yhä enemmän oppimaan oppimisen taitoja – meidän tulee osata oppia ja ajatella itsenäisesti.


title: Metakognitio

text: Tutkijat ja tutkimukset ovat osoittaneet, että heikkotaitoisen oppijan metakognitiivisia taitoja pystytään kehittämään ja näin edistämään hänen oppimistaan. Erään välineen niiden kehittämiseen tarjoaa tekniikka. Oppijalle voidaan suunnitella tekniikan avulla oppimisympäristö, jossa oppija itse voi vaikuttaa tekemiensä tehtävien vaikeusasteeseen, lisätietojen tarvitsemisajankohtaan sekä siihen, kuinka kauan hän kamppailee saman ongelman parissa. Oppijalle pystytään tarjoamaan tekniikan avulla ympäristö, joka tukee hänen oppimistaan ja ohjaa hänen ajatteluaan niin, että hän voi ratkaista ongelmia, joihin hänellä ei itsenäisesti olisi ollut mahdollisuutta.


title: Metakognitio

text: Nykyisin oppimista ei enää nähdä vain yksilöllisenä prosessina, vaan sosiaalisten ja kulttuuristen tekijöiden katsotaan liittyvän korkeammantasoisiin ajatteluprosesseihin. Tästä yksi esimerkki on metakognition näkeminen sosiaalisesti jaettuna metakognitiona. Tämä tarkoittaa metakognition käsitteen laajentamista esimerkiksi tilanteisiin, joissa oppijat rakentavat tietoa yhdessä siten, että oppijoiden työskentelyssä ilmenee metakognitiota, jota ei voida palauttaa vain yhden ihmisen metakognitioksi. Sen sijaan metakognitio rakentuu, kehittyy ja ilmenee yksilöiden välillä ja oppijoiden yhteisessä ajattelutoiminnassa. Sosiaalisesti jaettua metakognitiota on pyritty hyödyntämään teknologiapohjaisissa oppimisympäristöissä sekä verkkotyöskentelyyn osallistuvien oppijoiden välisessä vuorovaikutuksessa.


title: Metakognitio

text: Yksilön metakognitio ja sosiaalisesti jaettu metakognitio eivät ole toisistaan irrallisia vaan osittain päällekkäisiä ja vuorovaikutuksessa keskenään. Tulevaisuudessa olisi pohdittava, kuinka tekniikkaa voitaisiin hyödyntää entistä enemmän metakognition ilmentämisessä ja tukemisessa myös laajemmin kuin vain yksilön näkökulmasta.


title: Metakognitio

text: Vaikka tekniikka voikin olla hyvä väline metakognition kehittämiseen, siinä on myös omat rajoituksensa. Oppijan saaman tuen on oltava hyvin tarkasti räätälöityä nimenomaan häntä varten, jotta ohjelman antamat vihjeet eivät olisi liian helppoja tai liian vaikeita. Oppijan saaman tuen pitää sijoittua heidän lähikehityksen vyöhykkeeseensä, jotta tuki paitsi tarjoaisi oppimisen kannalta oikea-aikaisia vinkkejä ja edistäisi oppimista myös haastaisi oppijaa ajattelemaan itse.


title: Metakognitio

text: Metakognition käsitettä on hyödynnetty myös taiteidentutkimuksessa, erityisesti taiteen vastaanoton tutkimuksessa. Taideteosta on tarkasteltu metakognitiivisena artefaktina, joka ohjailee vastaanottajan (lukijan, katsojan) käsityksiä ja mielikuvia taiteen vastaanottokokemuksen aikana. Tarkastelutapa soveltuu niihin taiteenlajeihin, joissa vastaanotto tapahtuu ajan mittaan eli jotka perustuvat kerrontaan (kirjallisuus, näyttämötaide, elokuva, musiikki). Metakognitiivinen artefakti sisältää esityksen omasta vastaanotostaan, ja teoksensa avulla tekijä ohjailee vastaanottajien arvailua ja pyrkii aikaansaamaan yleisössä esteettisiä vaikutuksia.


title: Metakognitio

text: Metakognitiivinen terapia syntyi 1980–1990-luvun taitteessa, kun Adrian Wells alkoi tutkia, millaisia tiedonkäsittelyprosesseja ilmenee psykologisissa ongelmissa. Toisin kuin esimerkiksi kognitiivisessa käyttäytymisterapiassa, jossa tarkastellaan ajatussisältöjä, metakognitiivisessa terapiassa huomio kiinnitetään ajattelumalleihin, jotka synnyttävät ja ylläpitävät potilaan vääristyneitä käsityksiä ja mielikuvia.


title: Bhumi Jensen

text: Bhumibol Jensen (), (16. elokuuta 1983 San Diego, Kalifornia – 26. joulukuuta 2004 Khao Lak), oli Thaimaan kuninkaan Bhumibol Adulyadejin tyttären, prinsessa Ubol Ratanan ja tämän entisen aviomiehen Peter Ladd Jensenin poika. Bhumi Jensen, lempinimeltään Khun (herra) Poom, oli autistinen.


title: Bhumi Jensen

text: Prinssi Bhumi Jensen kuoli Vuoden 2004 Intian valtameren maanjäristyksessä. Hän oli äitinsä, prinsessa Ubol Ratanan kanssa lomalla La Flora Resortissa, Khao Lakissa. Bhumi oli parhaillaan rannalla, kun maanjäristyksen aiheuttama tsunami iski, ja hän hukkui heti. Hänen ruumiinsa löydettiin seuraavana päivänä rannalta. Bhumi Jensenin setä, kuningas Maha Vajiralongkorn tunnisti ruumiin, joka lennätettiin Bangkokiin haudattavaksi.


title: Ubol Ratana

text: Prinsessa Ubol Ratana (s. 5. huhtikuuta 1951) (thain kieli ทูลกระหม่อมหญิง อุบลรัตน์ฯ, koko nimi ทูลกระหม่อมหญิง อุบลรัตนราชกัญญา สิริวัฒนาพรรณวดี ; Thunkramom Ying Ubol Ratana Ratchakanya Siriwattana Phannawadi) on Thaimaan entisen kuninkaan Bhumibol Adulyadejin ja tämän vaimon Sirikit Kitiyakaran vanhin tytär.


title: Ubol Ratana

text: Ubol Ratana tapasi amerikkalaisen Peter Ladd Jensenin kun hän oli opiskelemassa Massachusettsissä. Hän valmistui ja työskenteli jonkin aikaa Los Angelesin yliopistossa. Uboi Ratana ja Peter Ladd Jensen menivät naimisiin vuonna 1972. Uboi Ratanalla ja Peter Ladd Jensenillä on kolme lasta. Vaikeiden vuosien jälkeen, johon liittyi muun muassa lasten autismi, he erosivat vuonna 1998. Ubol Ratana palasi takaisin Thaimaahan.


title: Ubol Ratana

text: Ubol Ratanan ja Peter Ladd Jensenin poika prinssi Bhumi Jensen kuoli vuoden 2004 Intian valtameren maanjäristyksessä.


title: Ubol Ratana

text: Ubol Ratanalla on kaksi tytärtä, Ploypailin Jensen (syntyi 1981) ja Sirikitiya Jensen (syntyi 1985).


title: Eveliina

text: Eveliina on suomenkielinen naisen nimi, jonka ruotsinkielinen vastine on "Evelina". Eveliinan nimipäivä on 24. joulukuuta. Samana päivänä juhlitaan myös Aatamin, Eevin ja Eevan nimiä. Puhekielessä Eveliina saattaa lyhentyä myös Eveksi, joka on myös oma etunimensä.


title: Eveliina

text: Eveliina-nimi on muunnos Eevasta, joka muistuttaa heprean sanaa "hawwa", "kaikkien elävien äiti". Eveliinan sanotaan tulevan myös germaanisesta nimestä Avelina tai Aveline, josta muodostui englantilainen Evelyn.


title: Eveliina

text: Vuoden 2009 loppuun mennessä Väestörekisterikeskuksen mukaan Eveliina-nimen on Suomessa saanut 24 331 naista. Nimen Evelina on saanut 1459 naista.


title: Eveliina

text: Listan henkilöt ovat suomalaisia, ellei toisin mainita.


title: Peter Ladd Jensen

text: Peter Ladd Jensen (s. 1951) on Thaimaan prinsessa Ubol Ratanan yhdysvaltalainen entinen aviopuoliso.


title: Peter Ladd Jensen

text:
Hän opiskeli Massachusettsissa, jossa tapasi prinsessa Ubol Ratanan, Thaimaan kuninkaan Bhumibol Adulyadejin vanhemman tyttären. He menivät naimisiin vuonna 1972. Heillä on kolme lasta: Ploypailin Jensen, Sirikitiya Jensen ja Bhumi Jensen. Peter Jensen ja Ratana erosivat vuonna 1998.
Ubol Ratanan ja Peter Ladd Jensenin poika prinssi Bhumi Jensen kuoli vuonna 2004.


title: The Verve

text: The Verve on vuonna 1989 Wiganissa Lancashiressa perustettu brittiläinen rockyhtye, joka saavutti suosiota 1990-luvun puolivälissä hittikappaleillaan ja omaperäisellä äänimaailmallaan sekä keulakuva Richard Ashcroftin karismalla. Yhtye sai heti alkuunsa oman kannattajakuntansa, mutta vasta toisella varsinaisella albumilla "A Northern Soul" (1995) se saavutti suosiota laajemmalti, ja kriitikotkin ylistivät yhtyettä.


title: The Verve

text: Yhtyeen viimeiseksi jääneellä "Urban Hymns" -pitkäsoitolla yhtye saavutti todella suurta suosiota. Sitä pidetäänkin yhtenä 1990-luvun parhaista albumeista ja todellisena jättipottina. Erilaisten yhteensattumien summana yhtye kuitenkin hajosi huhtikuussa 1999, minkä jälkeen pääasiallinen lauluntekijä Richard Ashcroft siirtyi soolouralle. Vuonna 2004 The Verve julkaisi odotetusti "This Is Music: The Singles 92–98" -kokoelmalevyn. Suurena yllätyksenä Richard Ashcroft esiintyi yhdessä Coldplayn kanssa 2. heinäkuuta 2005 Lontoossa järjestetyssä Live 8 -konsertissa ja esitti The Verven kappaleen ”Bitter Sweet Symphony”.


title: The Verve

text: 26. kesäkuuta 2007 DJ Jo Whiley BBC Radio 1:stä julkisti tiedon yhtyeen comebackistä ohjelmassaan. Richard Ashcroft oli kasannut yhtyeen uudelleen, ainoana poikkeuksena Simon Tong, joka jatkaa The Good, the Bad and the Queen -yhtyeen riveissä. The Verve ilmoitti alkajaisiksi julkaisevansa uuden albumin, ja marraskuulle ajoitettu kuuden keikan minikiertue Britanniassa myytiin alle 20 minuutissa loppuun. Yhtyeen ”statementtinä” paluuseen oli yksinkertaisesti: ”Getting back together for the joy of the music.”


title: The Verve

text: The Verven tunnetuimpia kappaleita ovat ”Bitter Sweet Symphony”, ”The Drugs Don't Work”, ”Lucky Man”, ”Sonnet”, ”This is Music” ja ”History”.


title: Colt

text: Colt voi viitata seuraaviin asioihin:


title: Dorset

text: Dorset on Englannin kreivikunta etelässä, Englannin kanaalin rannalla. Sen hallinnollinen pääkaupunki on Dorchester, mutta suurin kaupunki Bournemouth. Dorset tunnetaan kalkkikivirannikostaan – Dorsetin ja Itä-Devonin rannikko on Unescon maailmanperintökohde – sekä maalauksellisista rannikon lomakohteista, kuten Bournemouthista ja Lyme Regisistä. Thomas Hardyn romaanit sijoittuvat Dorsetiin. Tärkeitä elinkeinoja ovat maanviljely ja matkailu.


title: Dorset

text:
Dorsetin itäisimmän ja läntisimmän pisteen välillä on 80 km, pohjoisimman ja eteläisimmän välillä 64 km. Puolet kreivikunnan noin 710 000 asukkaasta elää sen kaakkoisosan taajamassa, joka muodostuu useista yhteenkasvaneista kaupungeista, suurimpina niistä Bournemouth, Poole ja Christchurch. Muu osa Dorsetista on suhteellisen harvaan asuttua maaseutua. New Forest on perinteistä metsien ja nummien maalaismaisemaa poneineen.
Dorsetissa tiedetään olleen asutusta jo mesoliittisella kaudella. Kivi- ja pronssikauden hautoja on löydetty useimmilta kalkkikivikukkuloilta. Rautakauden linnoituskukkuloita on useita, niistä kuuluisin on Maiden Castle noin vuodelta 800 eaa. Kalkkikivitasangoilta hakattiin metsät jo rautakaudella, jotta saatiin maanviljelys- ja laidunmaita.


title: Dorset

text: Dorset on ollut perinteisesti maatalousvaltaista aluetta, eikä siellä ole paljoakaan teollista tuotantoa. Maatalouden työllistämisvaikutuksen vähentyessä palvelusektorin merkitys on kasvanut.


title: Dorset

text: Vuoden 2012 kesäolympialaisten purjehduskilpailut käytiin Dorsetin rannikolla.


title: Harald Hirmuinen

text: Harald Hirmuinen () on Dik Brownen piirtämä strippisarjakuva, joka alkoi ilmestyä 1973. Se on levinnyt 58 maahan, 13 kielelle ja ilmestynyt 1 900 lehdessä sekä albumisarjoina. Se on yksi kymmenestä eniten julkaistusta sarjakuvasta maailmassa.


title: Harald Hirmuinen

text: Sarjakuvan risupartainen nimihenkilö on viikinkipäällikkö Harald, jonka päätoimi on Englantiin ja Ranskaan ylimystön linnoihin suuntautuvat ryöstöretket. Haraldilla on tyhmänsitkeä "adjutantti" Orm Onnekas ja muu viikinkivenemiehistö. Haraldin perheeseen kuuluu lisäksi vaimo Helga, poika Hamlet ja naimaikäinen tytär Hulda, jolla poikakaveri Luuttu, joka ei vielä kuulu perheeseen sekä perheen koira Jeri ja ankka Vekku.


title: Harald Hirmuinen

text: Haraldin tuntomerkkejä ovat punainen parta, niin sanottu viikinkikypärä, ylipaino ja toisen olkapään yli kulkeva säkkimäinen kaapu. Harald on rohkeasti kallellaan viinaan päin, Helga raataa ikuisena kotitöiden orjana, Hamlet on lukemaan oppinut ja tiedonhaluinen, Hulda vielä naimisiinmenoaan empivä ja saa hyviä neuvoja äidiltään Helgalta.


title: Harald Hirmuinen

text: Dik Brownen jäätyä eläkkeelle 1988 hänen poikansa Chris Browne on jatkanut sarjan piirtämistä.


title: Harald Hirmuinen

text: Vuonna 1989 Hanna-Barbera tuotti noin 20 minuuttia kestäneen erikoisjakson nimeltä "Hägar the Horrible". Lyhytanimaatiossa Haraldin äänenä toimi Peter Cullen ja Helgan äänenä Lainie Kazan.


title: Harald Hirmuinen

text: Haraldista on julkaistu myös sarjakuva Etelä-Pohjanmaan murteella nimellä "Haaraltti Häjympi Piremmän puukon päällikkö". Murteelle sen käänsi Juha Kykkänen.


title: Harald Hirmuinen

text: Suomessa sarjan on julkaistu suomeksi puhutulla VHS-kasetilla. Dubbauksesta vastasi Golden Voice Oy.


title: Nikolai Putškov

text: Nikolai Georgijevitš Putškov (, 30. tammikuuta 1930 Moskova – 8. elokuuta 2005) oli neuvostoliittolainen jääkiekkomaalivahti ja -valmentaja, olympiavoittaja ja maailmanmestari.


title: Nikolai Putškov

text: Putškov pelasi urheiluseuroissa WS MVO Moskova vuosina 1949–1953, CDSA Moskova vuonna 1953, ZSK MO Moskva vuosina 1954–1959, TsSKA Moskova vuosina 1959–1962 ja SKA Pietari vuosina 1962–1963. Putškov valmensi SKA Pietaria vuosina 1963–1980 ja 2001–2002. Putškov valmensi SKA Pietarin nuorisojoukkuetta vuonna 2002.


title: Nikolai Putškov

text: Putškov pelasi Neuvostoliiton jääkiekkomaajoukkueessa vuosien 1956 ja 1960 talviolympialaisissa. Hän voitti olympiakultaa vuonna 1956 ja olympiapronssia vuonna 1960. Putškov osallistui jääkiekon maailmanmestaruuskisoihin vuosina 1954–1960. Putškov voitti maailmanmestaruuden vuosina 1954 (ja olympialaisten yhteydessä 1956] ja maailmanmestaruushopeaa vuosina 1955, 1957, 1958 ja 1959. Putškov valmensi Neuvostoliiton maajoukkuetta ja sai MM-hopeaa maailmanmestaruuskisoissa vuonna 1972.


title: Telepatia

text: Telepatia eli ajatuksensiirto on oletettu parapsykologinen ilmiö, jolla tarkoitetaan kykyä kommunikoida toisten kanssa ajatuksen välityksellä. Nimitystä käytti ensimmäisen kerran Frederic W. H. Myers vuonna 1882.


title: Telepatia

text: Telepatia luetaan yhdeksi ns. ESP-ilmiöksi (extrasensory perception, aistit ylittävä havaitseminen), joka tarkoittaa tunnettujen aistien ulkopuolista aistimista. Telepatiaa ei ole tieteellisesti todistettu olevan olemassa.


title: Telepatia

text: Telepatia on suosittu aihe tieteiskirjallisuudessa. Viihdekirjallisuudessa telepatiaan liitetään usein esimerkiksi kyvyt hallita toisia mielen avulla tai tappaa toinen ajatuksen voimalla.


title: Kari Mäkinen

text: Kari Olavi Mäkinen (s. 5. tammikuuta 1955 Pori) toimi Suomen evankelis-luterilaisen kirkon ja Turun arkkipiispana vuosina 2010–2018. Mäkinen vihittiin Turun Tuomiokirkossa arkkipiispan virkaan 6. kesäkuuta 2010. Hän jäi eläkkeelle 1. kesäkuuta 2018.


title: Kari Mäkinen

text: Mäkinen valmistui teologian kandidaatiksi (vast. nyk. maisteri) vuonna 1979 ja lisensiaatiksi vuonna 1987 sekä väiteltyään hän sai teologian tohtorin arvon vuonna 1989. Mäkinen vihittiin papiksi vuonna 1979 ja hän on suorittanut ylemmän pastoraalitutkinnon vuonna 1991. Mäkinen on suorittanut siviilipalveluksen.


title: Kari Mäkinen

text: Mäkinen toimi seurakuntapastorina Helsingin Roihuvuoren 1979 ja Lauttasaaren vuosina 1979–1984 seurakunnissa, Länsi-Porin seurakunnassa 1989 sekä Ulvilan seurakunnassa 1989–1993 ja tutkijana 1984–1989. Vuonna 1994 hän toimi Helsingin yliopiston kirkkohistorian vs. apulaisprofessorina. Mäkinen valittiin kirkkoherraksi Ulvilan seurakuntaan 1994, missä hän työskenteli vuoteen 2005. Turun tuomiokapitulin pappisasessorina hän oli 1998–2004 ja Turun tuomiokapitulin hiippakunnallisen tukiprojektin tehtävissä 1. elokuuta – 31. joulukuuta 2006. Hän toimi Turun arkkihiippakunnan piispana vuosina 2005-2010.


title: Kari Mäkinen

text: Kari Mäkinen on toiminut piispainkokouksen jäsenenä vuosina 1998–1999 sekä 2002–2003, erinäisten kirkollisten valiokuntien ja työryhmien jäsenenä, Pyhän Henrikin Säätiön hallituksen jäsenenä vuodesta 1998 sekä säätiön hallituksen varapuheenjohtajana vuodesta 2002.


title: Kari Mäkinen

text: Jukka Paarman jäädessä eläkkeelle vuonna 2010 Mäkinen asettui ehdolle arkkipiispaksi saaden ensimmäisellä vaalikierroksella eniten ääniä. Arkkipiispan vaalin toisella kierroksella 11. maaliskuuta 2010 Mäkinen voitti vastaehdokkaansa, Helsingin yliopiston dogmatiikan professori Miikka Ruokasen äänin 593–582.


title: Kari Mäkinen

text: Vuonna 2014 tasavallan presidentti Sauli Niinistö myönsi Mäkiselle Suomen Leijonan suurristin.


title: Kari Mäkinen

text: Mäkistä pidettiin arkkipiispanvaalissa liberaalina ehdokkaana. Häntä kuvailtiin pohdiskelevana filosofina, joka haluaa kirkon olevan moderni ja tulevaisuuteen katsova. Mäkinen suhtautuu myönteisesti maahanmuuttoon ja on toivonut pakolaisille nykyistä parempaa kohtelua Suomessa sekä turvallista reittiä Eurooppaan.


title: Kari Mäkinen

text: Mäkinen herätti syksyllä 2010 kohua sanomalla kuuluvansa keskiluokkaan, vaikka hänen vuosiansionsa olivat edellisenä vuonna 111 667 euroa ja arkkipiispana hän on Suomen valtiollisen protokollan ylimmässä päässä.


title: Kari Mäkinen

text: Mäkisen samaa sukupuolta olevien avioliittoa koskeva lausunto herätti keskustelua marraskuussa 2014. Mäkinen kertoi Facebook-päivityksessään iloitsevansa eduskunnan päätöksestä antaa oikeus avioliiton solmimiseen myös homopareille. Seuranneen viikonlopun aikana noin 13 000 ihmistä erosi kirkosta ja jopa kolme neljäsosaa eronneista sanoi eronsa syyksi Mäkisen myönteiset lausunnot eduskunnan avioliittopäätöksestä. Mäkisen lausunnot ovat kuitenkin saaneet myös paljon tukea sekä kannustusta, ja kirkkoon myös liityttiin lausuntojen seurauksena tavanomaista enemmän. Liittyneiden määrä oli kuitenkin muutamissa kymmenissä, eli huomattavasti vähäisempi kuin eronneiden. Vaikka Mäkinen suhtautuu myönteisesti samaa sukupuolta olevien avioliiton kirkolliseen vihkimiseen, on vihkimistä ennen kuitenkin oltava asiasta kirkon yhteinen päätös.


title: Kari Mäkinen

text: Pääsiäislauantaina 2016 Mäkinen lupasi MTV:n haastattelussa kirkon suojelevan kielteisen turvapaikkapäätöksen saaneita turvapaikanhakijoita. Mäkisen kommentteja seuranneina päivinä kirkosta erosi lähes tuhat suomalaista Eroakirkosta.fi-sivuston kautta.


title: Kari Mäkinen

text: Arkkipiispa Kari Mäkisen mielestä kirkon tehtävä ei ole puolustaa Suomen etua.


title: Kari Mäkinen

text: Julkisuudessa on herännyt epäilyjä, että arkkipiispa Mäkinen voisi olla sitoutumattomana presidenttiehdokkaana SDP:n tukemana. Piispa tyrmäsi huhun.


title: Kari Mäkinen

text: Kari Mäkisellä on puolisonsa sairaalapastori Eija Mäkisen kanssa neljä lasta.


title: Kargopol

text: Kargopol () on kaupunki Arkangelin alueella Luoteis-Venäjällä. Se sijaitsee Äänisjoen rannalla viiden kilometrin päässä Latšajärvestä, josta joki saa alkunsa. Kaupunki on Kargopolin piirin keskus. Asukkaita kaupungissa oli vuoden 2010 väestönlaskennan mukaan 10 214.


title: Kargopol

text: Ennen slaaviekspansiota alueella asui tšuudilaisia kansoja. Erään version mukaan kaupungin juontuu itämerensuomalaisesta sanasta "karhunpuoli". 1800-luvulla Latšajärven etelärannalla asui vielä vepsäläisiin kuulunutta väestöä.


title: Kargopol

text: Novgorodilaiset perustivat Kargopolin 1000–1100-luvulla. 1300-luvulta lähtien se tunnetaan kaupunkina. 1400–1600-luvuilla Kargopol oli tärkeä kauppakeskus Keski-Venäjän ja Vienanmeren välisellä reitillä. 1500–1600-luvuilla se toimi myös Venäjän pohjoisena rajalinnoituksena, joka vuonna 1613 kesti puolalaisjoukkojen piirityksen. 1600-luvulla kaupunki oli koko Äänisjoen seudun käsittäneen hallintoalueen keskus. Pietarin perustamisen jälkeen sen kaupallinen merkitys väheni huomattavasti. Vuodesta 1784 lähtien Kargopol oli Aunuksen kuvernementtiin kuuluneen kihlakunnan keskus. Nykyään kaupungissa toimii lähinnä elintarviketeollisuutta.


title: Kargopol

text: Äänisjoen rannalle levittäytynyt kaupunki koostuu etupäässä matalista puutaloista, joiden yllä kohoavat lukuisat valkeat kivikirkot. Keskustassa on säilynyt entisen linnoituksen maavallien jäänteitä. Laivalaiturin vieressä vanhalla kauppatorilla sijaitsee vuonna 1562 rakennettu Kristuksen syntymän katedraali, Johannes Kastajan kirkko (1751), Neitsyt Marian temppeliintuomisen kirkko (1810) ja kolmikerroksinen kellotorni (1778). Länteenpäin sijaitsevalla aukiolla on toinen kirkkojen ryhmä, johon kuuluvat Jumalansynnyttäjän syntymän (1680), Marian ilmestyspäivän (1692) ja pyhän Nikolaoksen kirkot. Kauppatorin ja linnoituksen välillä sijaitsee vuosina 1790–1802 rakennettu pyhän kolminaisuuden kirkko. Kaupungin lounaisreunalla on klassistinen Zosiman ja Savvatin kirkko (1819). Lähistön kylissä on useita puukirkkoja 1600–1700-luvuilta.


title: Kargopol

text: Kaupungissa toimii kotiseutumuseo, joka esittelee seudun rikasta käsityö- ja ikonimaalausperinnettä. Kargopol on tunnettu mm. perinteisiä aiheita esittävistä savileluistaan (mm. kukkopillit).


title: Stoner rock

text: Stoner rock tai stoner metal on raskas hidas- tai keskitempoisen rockmusiikin tyylilaji, joka syntyi 1990-luvulla. Stoner rockissa yhdistyvät usein bassopitoiset kitarariffit ja melodiset, hieman käheät tai karheat lauluäänet. Stoner rockista käytetään usein myös nimeä Desert Rock eli "autiomaarock". Tämä käsite viittaa Kalifornian Palm Desertissä vaikuttavaan "Palm Desert Sceneen", johon kuuluu monia tyylilajin kuuluisimmista suurimmista artisteista ja yhtyeistä.


title: Stoner rock

text: Nimitys "stoner rock" tulee tyylilajin ja sen edustajien yhteydestä kannabiksen käyttöön. Kannabiksen käyttäjästä käytetään joskus slanginimeä "stoner".


title: Stoner rock

text: Stoner rockin juuret palautuvat lähinnä 1960-luvun lopun ja 1970-luvun alun raskaaseen psykedeeliseen rockmusiikkiin ja erityisesti Black Sabbathin tuotantoon (muun muassa kappaletta "Sweet Leaf" vuodelta 1971 pidetään stoner rockin varhaisena edustajana). Tyylilajin muita vaikuttajia ovat muun muassa Hawkwind, Sir Lord Baltimore ja Blue Cheer.


title: Stoner rock

text: Stoner rockin syntyyn yhdistetään erityisesti yhtyeet nimeltä Kyuss ja Sleep. Kyuss nousi 1990-luvulla maineeseen albumillaan Blues for the Red Sun. Vuonna 1995 hajonneen Kyussin seuraajista tunnetuin lienee yhtyeen jäsenten Josh Hommen ja Alfredo Hernandezin perustama Queens of the Stone Age. Myös laulaja John Garcialla on ollut monia Kyussin jälkeisiä projekteja, kuten Unida, Hermano ja Slo Burn. Kyussin rumpali Brant Bjork jätti yhtyeen soittaakseen toisessa stoner-yhtyeessä nimeltä Fu Manchu.


title: Stoner rock

text: Vaikka termi "stoner rock" on jossain vaiheessa liitetty marijuanan käyttöön, se ei sitä välttämättä ole. Yleisesti ottaen "stoner" viittaa jyräävään ja rullaavaan rockiin. Suomalaisista yhtyeistä lähinnä stoneria on Mannhai, Blake, Die Schwarzen Ladas ja The Kerstin Comeback.


title: Dauphin

text: Dauphin oli Ranskan alueella käytössä ollut harvinainen aatelisarvo, jota käytettiin Ranskan kuningaskunnan kruununperillisten tittelinä vuosina 1349–1791 ja 1824–1830.


title: Dauphin

text: Dauphin on alkujaan ollut Kaakkois-Ranskassa sijaitsevan itsenäisen alueen Dauphinén Viennen kreivien lisänimi, sittemmin titteli, "Viennen dauphin" (). Sana "dauphin" tarkoittaa delfiiniä, jonka kuva oli Viennen kreivien vaakunassa.


title: Dauphin

text: Viennen dauphinia jäljitellen eräs Auvergnen kreivien sukuhaara otti myös käyttöön tittelin "Auvergnen dauphin".


title: Dauphin

text: Ranskan kuningaskunnan kruununperilliset kantoivat dauphinin titteliä vuodesta 1349 lähtien. Tuolloin lapseton Viennen kreivi Humbert II myi läänityksensä Dauphinén Ranskan kuninkaalle Filip VI:lle sillä ehdolla, että kruunperillinen kantaisi dauphinin nimeä ja arvoa.


title: Dauphin

text: Saadakseen kruununperijänä dauphinin tittelin pelkkä perimysoikeus ei riitä. Tittelin saajan tulee olla hallitsevan, elossa olevan monarkin jälkeläinen. Täten Ranskan kuninkaista esimerkiksi Frans I ei ollut dauphin, sillä hän nousi hallitsijaksi serkkunsa Ludvig XII:n jälkeen. Ludvig XIV:n aikoihin asti arvonimenä oli yleisesti muoto Viennen dauphin, mutta tuolloin se muuttui muotoon Ranskan dauphin ().


title: Dauphin

text: Ensimmäinen Ranskan monarkian jäsen, jonka lisänimenä oli dauphin, oli Juhana II, joka seurasi valtaistuimelle isäänsä Filip VI:a. Viimeinen oli dauphin Kaarle X:n poika Angoulêmen herttua, joka kuitenkin luopui arvosta vuonna 1830.


title: Dauphin

text: Ludvig XIV:n pitkä hallituskausi aiheutti paljon ongelmia. Ensinnäkin hänen poikaansa Ludvigia (1661–1715) kutsuttiin nimellä "le Grand Dauphin" (”suuri dauphin”), koska tämän poika Ludvig (1682–1712) sai arvon "le Petit Dauphin" (”pieni dauphin”). Vielä ehti listaan kolmaskin Ludvig (1707–1712), joka hänkin oli "Dauphin". Vasta 1712 oli vuorossa seuraava Ludvig (1710–1774), joka oli "dauphin" ja hallitsijana Ludvig XV, eli hän seurasi valtaistuimelle suoraan isoisänsä isää.


title: Dauphin

text: Dauphinin puolisoa on yleisesti kutsuttu arvonimellä "dauphine". Lisäksi nykyisessä kielenkäytössä melkein ketä tahansa jonkun perillistä voidaan kutsua dauphiniksi. Kruununperillisen kohdalla kyse oli erisnimen luonteisesta arvosta, ja siksi se kirjoitetaan ranskassa isolla kirjaimella, kun tiedetään kenestä dauphinista on kyse.


title: Onega

text: Onega (, ) on kaupunki ja Onegan piirin keskus Arkangelin alueella Pohjois-Venäjällä. Kaupunki sijaitsee Äänisjoen suulla, Vienanmeren rannalla Äänislahden perukassa.


title: Onega

text: Onegassa on sahateollisuutta ja kaupungissa on puun vientisatama. Onegasta on rautatieyhteydet länteen Muurmannin radalle Belomorskiin ja itään Arkangelin-Vologdan radalle.


title: Onega

text:
Kaupungissa oli vuoden 2010 väestönlaskennan mukaan 21 359 asukasta; koko piirissä asukkaita oli 35 376.
"Venäjän keisarikunnassa järjestettiin väestönlaskenta 1897 ja Neuvostoliitossa 1926, 1939, 1959, 1970, 1979 ja 1989 sekä 2002.


title: Sæmundr fróði

text: Sæmundr fróði eli Saimundr Viisas (1056–1133) oli islantilainen kristitty pappi, joka opiskeli Pariisissa. Hän perusti Oddiin merkittävän koulun. Perimätiedon mukaan Saimundr kirjoitti tai ainakin kokosi ja toimitti Vanhemman Eddan. Nykyään tätä tietoa epäillään. Sen sijaan Saimundr kirjoitti latinaksi Norjan kuninkaiden historian. Tämä teos on kadonnut, mutta mm. Eddan uudempien osien kirjoittaja Snorri Sturluson käytti sitä lähteenään.


title: Konstantin Loktev

text: Konstantin Borisovitš Loktev (, 16. kesäkuuta 1933 Moskova – 4. marraskuuta 1996 Moskova) oli neuvostoliittolainen jääkiekkoilija, olympiavoittaja ja maailmanmestari, pelipaikaltaan vasen laitahyökkääjä.


title: Konstantin Loktev

text: Loktev pelasi Neuvostoliiton jääkiekkomaajoukkueessa maailmanmestaruuskisoissa vuosina 1957-1966 sekä olympialaisissa vuosina 1960 ja 1964. Hän voitti kerran olympiakultaa ja lisäksi kaksi maailmanmestaruutta. Loktev oli MM-kisojen paras maalintekijä vuonna 1957, ja hänet valittiin MM-kisojen tähdistökentälliseen vuosina 1965 ja 1966. Pelaajauransa jälkeen hän menestyi myös jääkiekkovalmentajana.


title: Allting

text: Allting () on Islannin parlamentti. Sitä sanotaan maailman vanhimmaksi yhä toimivaksi kansanedustuslaitokseksi, ja se on perustettu joko 930 tai saagojen mukaan jo 902 Þingvellirin käräjäkivillä. Nimi merkitsee ”yleiskäräjiä”.


title: Allting

text: Allting alkoi kansalaisten kokouksena, johon kaikki aikuiset miehet saivat osallistua. Norjalaisten ja varsinkin tanskalaisten kuningasvallan aikana sen rooli muuttui enemmänkin tuomioistuimeksi. Vuonna 1799 Alltingin toiminta lakkautettiin 45 vuodeksi. Se kuitenkin jatkoi toimintaansa vuonna 1844 Reykjavikissa. Vuodesta 1874 alkaen allting on ollut lakeja säätävä elin.


title: Allting

text: Nykyisin Islanti on jaettu kuuteen vaalipiiriin, joita edustaa yhteensä 63 kansanedustajaa. Puolueilla on viiden prosentin äänikynnys. Vaalit pidetään joka neljäs vuosi, paitsi vuonna 2009, jolloin vaaleja aikaistettiin finanssikriisin vuoksi kahdella vuodella.


title: Allting

text: Alltingissa on vuoden 2017 vaalien jälkeen kahdeksan puoluetta, joista kolme hallituksessa.


title: Chaosphere

text: Chaosphere on ruotsalaisen groove metal -yhtye Meshuggahin kolmas albumi. Se julkaistiin vuonna 1998, ja sitä kutsutaan "Destroy Erase Improven" kanssa yhtyeen suosituimmaksi albumiksi.


title: Chaosphere

text: "Chaosphere" oli Meshuggahin ensimmäinen muutos lähemmäksi myöhempää teknistä groove metal tyyliä. Vaikka jo edellä mainittu "Destroy Erase Improve" sisälsikin hieman raskaita ja keskitempoisia, groove metaliin viittaavia kohtia, musiikki pysyi silti thrash metallissa. "Chaosphere" on huomattavasti edellistä keskitempoisempi, mutta silti aggressiivisempi ja raskaampi levy, ja yhtyeen tavaramerkiksi muodostunutta polyrytmiikkaa kuullaan tällä levyllä huomattavan paljon. "Chaospheren" piti sisältää alun perin rauhallinen ja melodinen kappale "Unanything", mutta ennen julkaisua se otettiin pois. Kappale oli silti Chaospheren promoversiossa ja nykyäänkin levyn Japani-versiossa.


title: Alfredo Stroessner

text: Alfredo Stroessner Matiauda (3. marraskuuta 1912 Encarnación, Paraguay - 16. elokuuta 2006 Brasília, Brasilia) oli Paraguayn presidentti 1954–1989. Pitkän valtakautensa aikana hän hallitsi maata rautaisin ottein ja tukahdutti opposition.


title: Alfredo Stroessner

text: Alfredo Stroessner syntyi Encarnaciónissa. Hänen isänsä Hugo Stroessner oli saksalainen siirtolainen ja äitinsä Heriberta Matiauda Paraguayn kansalainen. Stroessnerin sukunimeä on kirjoitettu monilla tavoin, kuten Stroessner, Strössner tai Strößner.


title: Alfredo Stroessner

text: 17-vuotiaana Stroessner meni armeijauralle ja ylennettiin luutnantiksi kaksi vuotta myöhemmin. Hän taisteli Boliviaa vastaan Chacon sodassa vuonna 1932. Hänestä tuli 36-vuotiaana 1948 prikaatikenraali. Vuonna 1951 hän liittyi Colorado-puolueeseen.


title: Alfredo Stroessner

text: Stroessnerista tuli divisioonan komentaja, ja hän osallistui kaappaukseen joka pakotti 4. toukokuuta 1954 presidentti Federico Chávezin virasta. Elokuussa hallinnut juntta nimitti hänet presidentiksi. Stroessner valittiin uudelleen 1958, 1963, 1968, 1973, 1978, 1983 ja 1988, usein ainoana ehdokkaana. Hänelle kehitettiin myös pienimuotoinen henkilökultti, ja kenraalin muotokuvat olivat näkyvästi esillä eri puolilla maata.


title: Alfredo Stroessner

text: Stroessnerin politiikka oli kommunisminvastaista ja kylmän sodan aikana Yhdysvalloille mieleistä. Stroessnerin vallan aikana millään kommunistisella tai sosialistisella valtiolla ei ollut lähetystöä Paraguayssa, poikkeuksena Jugoslavia. Tällä aikakaudella se oli poliisivaltio, jossa oppositiolehdistö oli pannassa. Stroessner piti yllä tiukkaa budjettia ja maksoi Maailmanpankin lainat ajallaan ja piti siten maan valuutan vakaana.


title: Alfredo Stroessner

text: Yhdysvallat oli Stroessnerin lähin tukija koko 1960- ja 1970-lukujen ajan. Vuonna 1965 maasta lähetettiin joukkoja Yhdysvaltain merijalkaväen mukaan miehittämään Dominikaanista tasavaltaa, jossa uumoiltiin kommunistikaappausta. Kun Jimmy Carterin ja myöhemmin Ronald Reaganin hallinnot alkoivat puhua ihmisoikeuksista, maiden väliset suhteet alkoivat viiletä.


title: Alfredo Stroessner

text: Presidenttinä Stroessner teki monia valtiovierailuja ja tapasi monia valtionpäämiehiä, kuten Japanin keisarin, Lyndon B. Johnsonin ja kenraali Charles de Gaullen. Etelä-Afrikan pääministeri Vorster kävi Paraguayssa ja Stroessner vieraili hänen kotimaassaan 1974. Stoessnerillä oli pitkään hyvät suhteet Länsi-Saksaan. Hän oli saksalaismielinen ja vieraili monta kertaa isänsä kotimaassa.


title: Alfredo Stroessner

text: Stroessner työskenteli kello neljästä aamulla antaen ensimmäiset ohjeet vuoteeltaan ja oli presidentinpalatsissa viimeistään kello kuusi. Päivällä hän piti kolme tunnin taon ja työskenteli yömyöhään. Hän ei ikinä pitänyt lomaa.


title: Alfredo Stroessner

text: Stroessnerin aikana noin 400–3000 ihmistä pidätettiin tai katosi. Stroessnerin hallinto toimi yhteistyössä Augusto Pinochetin ja Jorge Rafael Videlan kanssa ja mailla oli yhteinen Operación Cóndor, jossa jahdattiin toisinajattelijoita. Maan alkuperäisväestö achet pyrittiin sopeuttamaan pakolla valtaväestöön, mikä johti verenvuodatukseen.


title: Alfredo Stroessner

text: Hänellä oli huonot suhteet Vatikaaniin ja Paraguayn katoliseen kirkkoon. Poliisin tuhottua Asunciónin yliopiston 1972, Paraguayn arkkipiispa julisti sisäministerin ja poliisijohtajan pannaan ja järjesti joukkoprotesteja Stroessnerin hallintoa vastaan. Paavi Johannes Paavali II:n vierailu maassa 1988 ja toisinajattelijoiden tapaaminen vahvisti Stroessnerin vastaista liikehdintää maassa.


title: Alfredo Stroessner

text: Stroessner tunnetaan maailmalla siitä että hän antoi monille entisille natsijohtajille turvapaikan. Maahan tuli jopa 200 000 saksalaista toisen maailmansodan jälkeen. Kuuluisin natsijohtaja, joka oli huhun mukaan Stroessnerin suojeluksessa oli pahamaineinen Josef Mengele. Mengelelle annettu turvapaikka sai aikaan suurta arvostelua Stroessneria kohtaan.


title: Alfredo Stroessner

text: Stroessner antoi turvapaikan myös kahdelle lähialueen syrjäytetylle diktaatorille: Argentiinan Juan Perónille ja Nicaraguan Anastasio Somozalle.


title: Alfredo Stroessner

text: Stroessner kehitti Paraguayn taloutta. Hänen aikanaan rakennettiin Brasilian kanssa maiden rajoille maailman suurin vesivoimalaitos, Itaipun pato Paranájokeen. Sähkövoiman vienti kehitti Paraguayn taloutta. Patosuunnitelman varjopuoli oli 75 000 alkuperäiskansojen edustajan häätäminen pois tekoaltaan alta ilman mitään korvauksia. Talous uudistui nopeasti muun muassa suurten tehtaiden ja kaivosten perustamisen ansiosta. Monet projektit paransivat maan tiestöä. Stroessner järjesti myös ohjelman, jossa sotapalveluksen suorittanut sotilas sai 20 hehtaaria viljelysmaata sotapalveluksen jälkeen. Yli 10 000 sotilasta hyödynsi ohjelmaa.


title: Alfredo Stroessner

text: 1980-luvulla Paraguay oli veloissa eikä pystynyt maksamaan niitä takaisin. Suurin velka oli maksettavana Yhdysvalloille. Kansa oli tyytymätöntä ja opposition kannatus kasvoi. Monissa kaupungeissa järjestettiin lakkoja ja mielenosoituksia, joissa vaadittiin Stroessnerin eroa. Hän käytti armeijaa kapinoiden ja mielenosoituksien tukahduttamiseen. Lopulta helmikuussa 1989 Stoessner syrjäytettiin vallankaappauksessa, jota johti kenraali Andrés Rodríguez. Näin päättyi 35 vuotta kestänyt diktatuuri Paraguayssa.


title: Alfredo Stroessner

text: Stroessner pakeni maasta ja eli kuolemaansa saakka maanpaossa Brasiliassa. 2000-luvun alussa Paraguay pyysi tuloksetta hänen luovuttamistaan syytettäväksi "Operación Cóndor"iin liittyneistä rikkomuksista.


title: Lappalaiset skandinaavisessa tarustossa

text: Lappalaiset tunnetaan skandinaavisessa kansanperinteessä ennen kaikkea voimallisina ja pelottavina noitina, samaan tapaan kuin suomalaisessa kansanperinteessä.


title: Lappalaiset skandinaavisessa tarustossa

text: Skandinaavisissa tarinoissa saagoissa saamelaisista käytetään muun muassa nimityksiä "finnar", "lappir" ja "semsveinar". Joskus saamelainen ja suomalainen saattoivat mennä sekaisin ainakin myöhemmässä tulkinnassa, sillä suomalaisiakin on ajoittain on kutsuttu nimellä "finn". Yleisimmin suomalaiset on kuitenkin käsitetty kveeneiksi, kuten edelleen nykynorjassa. Myös karjalaiset on mainittu saagoissa. Suomalaisten (Kvenlandin väen) kerrotaan myös taistelleen lappalaisia (lappir) vastaan.


title: Lappalaiset skandinaavisessa tarustossa

text: Muinaiskandinaaveilla oli saagojen mukaan saamelaisia tietäjiä apureinaan. Usein ihmisten poikkeukselliset taikakyvyt nähtiin seurauksena lappalaisista sukujuurista tai siitä, että henkilö oli käynyt lappalaisten opissa. Sekä lappalaisten että heidän noituuttaan opiskelleiden skandinaavien kerrotaan saagoissa tehneen samankaltaisia taikuuksia.


title: Lappalaiset skandinaavisessa tarustossa

text: Muinaisskandinaaviset ryhmät saattoivat käyttää saamelaisten tietäjien mainetta muiden ryhmien pelotteluun. Vihollistakin on voitu leimata siitä, että he käyttävät hyväkseen lappalaisnoitia. Noituus koettiin usein epäoikeudenmukaiseksi, kieroksi ja epämiehekkääksi. Jopa ylijumala Odin sai muiden jumalten silmissä huonoa mainetta noituuksistaan. Muinaisskandinaavissa noituus oli "seid", joka on sukua saamen sanalle sidda, suomeksi seita.


title: Lappalaiset skandinaavisessa tarustossa

text: Olaf Haraldinpojan saagassa eräs soturi oli nimeltään Pieni Finn. Saaga kertoo tosin vain epämääräisesti, että jotkut väittivät häntä lappalaisen (finn) rodun edustajaksi. Finn oli todella lyhyt, mutta niin nopea, ettei mikään hevonen voinut voittaa häntä. Tällä ehkä tarkoitettiin sitä, että hän pystyi nopeasti hiihtämään syvässä hangessa, jossa hevosten oli hankala tarpoa. Hän oli kuningas Hrorekin uskottuja miehiä, mutta välttääkseen epäluuloja kuningas puhui hänen kanssaan syrjässä ja pikaisesti.


title: Lappalaiset skandinaavisessa tarustossa

text: Vatnsloesaga-niminen saaga kertoo kahden lappalaisen (semsveinar) matkanneen Islantiin kadonnutta esinettä etsimään. Matkan he suorittivat ilmeisesti valaina. Myös Heimskringlan mukaan lappalainen kävi Islannissa valaaksi muuttuneena. Hän vakoili Islantia Harald Gorminpojan hyväksi. Skandinaavipäällikkö Hundigr osasi noituutta, ja hän muuttui valaaksi hyökätessään erään laivan kimppuun. Valaaksi muuttuminen on ilmeisesti peräisin saamelaisesta perinteestä, jossa tietäjä vaipuu transsiin, ja hänen sielunsa uskotaan matkustavan tuonelaan valaan hahmossa.


title: Hydrauliikka

text: Hydrauliikka tarkoittaa tehonsiirtoa nesteen paineen ja virtauksen avulla. Hydraulisesti toimivat laitteet voivat olla käsikäyttöisiä tai toimia jonkin muun energianlähteen voimin. Esimerkiksi autojen nostamisessa käytettävät hydrauliset tunkit toimivat useimmiten käsivoimin. Yleisesti hydrauliikkaa käytetään työkoneissa, kuten maansiirtokoneissa ja metsäkoneissa, joissa dieselmoottori pyörittää hydraulipumppua, ja pumpun tuottama öljynvirtaus ohjataan venttiilien kautta sylintereihin, jotka liikuttavat nosturia, kauhaa tai muita mahdollisia laitteita. Hydrauliikan avulla voidaan tuottaa suuria voimia. Hydrauliikan etu pneumatiikkaan nähden on nesteiden hyvin pienestä kokoonpuristuvuudesta johtuvat vähäiset joustot.


title: Hydrauliikka

text: Ensimmäinen varhainen esimerkki hydraulisesta pyöräpumpusta Euroopasta on Perachoran pumppu 3. vuosisadalta eaa.


title: Hydrauliikka

text: Hydraulinen teho muodostuu nesteen paineesta ja tilavuusvirrasta. Paine ja tilavuusvirta tuotetaan koneikon avulla, joka muodostuu pumpusta ja pumppua käyttävästä voimakoneesta. Koneikot voivat olla käsikäyttöisiä tai ne voivat toimia konevoimalla, kuten sähkö- tai polttomoottorilla. Erilaiset tunkit, nostimet ja prässit ovat hyviä esimerkkejä käsikäyttöisistä hydraulisista työvälineistä. Erilaisissa koneissa pumppuja käytetään konevoimin tuottamaan hydraulista tehoa erilaisille toiminnoille, kuten nostolaitteiden ja kuormaimien liikuttamiselle.


title: Hydrauliikka

text: Esimerkkejä lukuisista hydraulipumpputyypeistä ovat hammasrataspumput, mäntäpumput ja siipipumput. Pumput voivat olla säätyvätilavuuksisia tai kiinteätilavuuksisia. Kiinteätilavuuksinen pumppu tuottaa aina määrätyn tilavuusvirran tietyllä toimintanopeudella. Säätyvätilavuuksisten pumppujen tuottoa voidaan taas muuttaa toimintanopeuden säilyessä samana.


title: Hydrauliikka

text: Pumpun avulla synnytetty tilavuusvirta siirretään putkien ja letkujen avulla haluttuun paikkaan. Letkujen avulla on mahdollista siirtää tilavuusvirta helposti liikkuviin osiin. Tämä on yksi hydrauliikan eduista mekaaniseen tehonsiirtoon nähden.


title: Hydrauliikka

text: Tavallisesti hydraulista tehoa ohjataan venttiilien avulla. Esimerkiksi suuntaventtiilillä virtaus voidaan ohjata halutulle toimilaitteelle ja paineenrajoitusventtiilillä voidaan estää painetta kohoamasta asetettua arvoa suuremmaksi.


title: Hydrauliikka

text: Hydraulisilla toimilaitteilla muunnetaan hydraulinen teho mekaaniseksi tehoksi. Joissain sovelluksissa, kuten puristimissa, pääasiallinen tarkoitus on tehon sijasta voiman tuottaminen. Suoraviivaista liikettä ja voimaa voidaan tuottaa hydraulisylintereillä ja pyörimisliikettä ja vääntömomenttia hydraulimoottoreilla.Myös hydraulisilla lihaksilla voidaan tuottaa voimaa ja liikettä.


title: Hydrauliikka

text: Hydraulisylinterit muodostuvat sylinteristä, ja männästä, sekä männänvarresta. Sylintereillä on helppo aikaansaada suuria voimia. Sylinterit voivat olla yksi- tai kaksitoimisia. Yksitoiminen sylinteri pystyy tuottamaan voimaa ja liikettä hydraulisesta tehosta vain yhteen suuntaan, yleensä siten, että sylinteri pitenee. Kaksitoimiset sylintereillä taas aikaansaadaan liikettä ja voimaa molempiin liikesuuntiin.


title: Hydrauliikka

text: Hydraulimoottorit ovat toimilaitteita, jotka tuottavat hydraulisesta tehosta pyörimisliikettä ja vääntömomenttia. Moottorit voidaan ryhmittää kolmeen eri kategoriaan pyörimisnopeuden mukaan: Hidaskäyntiset (1-150 r/min), keskinopeuksiset (10-750 r/min) ja nopeakäyntiset (300-5000 r/min). Toinen tapa ryhmitellä moottorit on rakenteensa perusteella: hammaspyörä-, siipi- ja mäntärakenteiset moottorit. Hydraulimoottoreita käytetään esimerkiksi ajoneuvojen hydrostaattisessa voimansiirrossa.


title: Hydrauliikka

text: Hydrauliset lihakset ovat elastisesta aineesta valmistettuja toimilaitteita, jotka liikkuvat ja synnyttävät voiman kun niihin kytketään nesteen paine.


title: Hydrauliikka

text: "Pääartikkeli: hydrauliikkaöljy."


title: Hydrauliikka

text: Hydraulinesteenä voidaan käyttää muun muassa vettä tai erilaisia öljyjä. Autojen jarrujärjestelmissä käytetään tähän tarkoitukseen erityisesti suunniteltua jarrunestettä. Hydraulista tehonsiirtoa hyödynnetään muun muassa seuraavissa sovellutuksissa; hissi, kulkuneuvot, teollisuus ja työkoneet.


title: Hydrauliikka

text: Hydraulisesti pystytään tuottamaan ja säätämään tarkasti suuria voimia ja momentteja. Pyörivä ja lineaarinen liike voidaan toteuttaa helposti, ja nopeuden muuttaminen on helppoa. Hydraulineste toimii samalla jäähdytysnesteenä sekä voitelee toimilaitteet. Hydrauliikan komponentit ovat standardoituja ja järjestelmiä voidaan kuormittaa vaurioitta jopa pysähdyksiin saakka.Esimerkiksi kaivinkoneiden ja metsätraktoreiden hydraulinen teho voi nousta jopa satoihin kilowatteihin, kun komponentit kuitenkin pysyvät tehoon nähden pieninä. Teho on mahdollista siirtää liikkuviin osiin käyttäen esimerkiksi joustavia letkuja.


title: Hydrauliikka

text: Digitaalihydrauliikassa järjestelmän suureita, eli painetta ja tilavuusvirtaa, ohjataan rinnankytketyillä 2/2-istukkaventtiileillä. Jokaisella venttiilillä on vain kaksi mahdollista asentoa, päällä ja pois. Niillä toteutetaan kaikki venttiilitoiminnot. Toisin kuin perinteisessä hydraulijärjestelmässä, jossa on useita kymmeniä erilaisia venttiileitä, digitaalisessa hydraulijärjestelmässä on suuri määrä vain muutamaa erityyppistä 2/2-venttiiliä.


title: Hydrauliikka

text: Esimerkiksi kytkemällä rinnan kolme läpäisyltään erisuuruista (suhde 1-2-4) venttiiliä saadaan aikaan seitsemän erisuuruista tilavuusvirtaa. Viidellä venttiilillä saavutetaan proportionaaliventtiilin ohjaustarkkuus. Jos venttiilit ovat samankokoisia, erisuuruisia tilavuusvirtoja saadaan venttiilien lukumäärän verran. Proportionaaliventtiilin korvaamiseen tarvitaan vähintään neljä 2/2-venttiiliryhmää, eli virranohjausyksikköä. Jokainen virranohjausyksikkö ohjaa yhtä kuristusreunaa.


title: Hydrauliikka

text: Digitaalihydrauliikan hyötynä on mahdollisuus ohjata jokaista kuristusreunaa erikseen. Tämä vähentää tehohäviötä ja mahdollistaa tarkan säädön. Lisäksi istukkaventtiilit ovat vuodottomia ja rakenteltaan yksinkertaisia toisin kuin monien perinteisten venttiilien luistit. Haasteena on säädön monimutkaisuus. Kun jokaista venttiiliä halutaan ohjata erikseen, erilaisten ohjauskombinaatioiden lukumäärä nousee suureksi, vaikka yhdellä venttiilillä on vain kaksi mahdollista asentoa.


title: Destroy Erase Improve

text: Destroy Erase Improve on ruotsalaisen thrash metal -yhtye Meshuggahin toinen albumi. Se on "Chaospheren" rinnalla yhtyeen suosituin albumi, ja kriitikot sekä fanit yleisesti pitävätkin levyä yhtyeen parhaana. Albumi sisältää ehkä Meshuggahin tunnetuimman kappaleen "Future Breed Machine".


title: Destroy Erase Improve

text: Tämä albumi oli Meshuggahin ensimmäinen polyrytmejä reilusti käyttävä albumi, ja monimutkaisuudessaan se saattaakin olla "vaikeasti avautuva".


title: Destroy Erase Improve

text: "Destroy Erase Improven" neljäs kappale "Transfixion" on levyn digipack-versiossa nimellä "Catatonic Transfixion". Kappaleesta on tehty myös musiikkivideo.


title: Selänne

text: Selänne on ympäristöään korkeampi alue, jossa korkeuskäyrät eivät muodosta suljettuja silmukoita vaan vain mutkan. Selänteen ja kukkulan muotoero on sama kuin niemen ja saaren.


title: Shetlandinsaaret

text: Shetlandinsaaret eli Shetlanti (, ) on Skotlantiin kuuluva saariryhmä Ison-Britannian saaren pohjoispuolella Pohjanmeressä Orkneysaarten ja Färsaarten välissä. Se on myös yksi Skotlannin 32 hallintoalueesta ("council area"). Shetlandinsaariin kuuluu yksi suuri ja kymmeniä pieniä saaria. Hallintoalueella on on arviolta 23 200 asukasta (vuonna 2015) ja sen pinta-ala on 1 466 neliökilometriä. Pääkaupunki on Lerwick.


title: Shetlandinsaaret

text: Shetlandinsaaret sijaitsevat 210 kilometriä Skotlannin mantereesta pohjoisiin. Saaret ovat Britannian pohjoisin alue. Saariryhmään kuuluu noin sata saarta, niistä asuttuja on alle 20.


title: Shetlandinsaaret

text: Shetlandinsaarten pinta-ala on 1 468 neliökilometriä. Pääsaaren Mainlandin pinta-ala on 899 neliökilometriä. Mainlandin itäpuolella ovat Whalsay ja Bressay sekä pohjoispuolella Yell, Fetlar ja Unst. Yell (212 neliökilometriä) on toiseksi suurin saarista ja Unst (120 neliökilometriä) kolmanneksi suurin. Muut saaret ovat alle 40 neliökilometrin suuruisia. Unst on pääsaarista pohjoisin, ja puolitoista kilometriä sen pohjoispuolella on Muckle Fluggan kalliosaari, jossa on Britannian pohjoisin kohta.


title: Shetlandinsaaret

text: Shetlandinsaarten ilmasto on suhteellisen leuto, sillä Pohjois-Atlantin virta lämmittää sitä. Vuoden lämpimin kuukausi on heinäkuu ja kylmin helmikuu. Heinäkuussa päivän keskimääräinen ylin lämpötila on 14,2 astetta ja helmikuussa 5,3 astetta. Lämpöennätys 23,4 astetta on mitattu heinäkuussa 1991 ja pakkasennätys -8,9 astetta tammikuussa 1959.


title: Shetlandinsaaret

text: Vuoden keskimääräinen sadanta on 1 220 millimetriä. Siitä suurin osa tulee talvella, ja kuivimmat kuukaudet sijoittuvat huhti–elokuulle. Vaikka talvella sataa enemmän kuin kesällä, pysyvää lunta ei sada juurikaan. Kesällä tulee kosteutta paljon sumuna.


title: Shetlandinsaaret

text: Shetlandissa tuulee paljon, ja keskimääräinen tuulen nopeus on 6,7 m/s. Varsinkin talvisin tuuli yltyy puhureissa, eivätkä hurrikaaniluokan tuulet ole harvinaisia. Puhureita ei esiinny aivan yhtä paljon huhti–syyskuussa, ja lähes tuulettomiakin päiviä voi olla ympäri vuoden.


title: Shetlandinsaaret

text: Shetlandinsaarilla kasvaa luonnonvaraisena pihlajaa ja metsäomenapuita. Ihmisasutuksen myötä on sinne tuotu muitakin saarilla selviäviä puurunkoisia kasveja. Kotoperäiseen kasvillisuuteen kuuluvat jäkälät, sammalet ja ruusujuuri.


title: Shetlandinsaaret

text: Viikinkien valloitettua aiemmin piktien asuttamat saaret niistä tuli 500 vuodeksi skandinaavinen siirtokunta. Viikingit käyttivät saaresta nimeä Hjaltland. Saaret siirtyivät Tanskalta Skotlannille vuonna 1472, koska Tanska ei maksanut kuningas Jaakko III:n tanskalaisen puolison myötäjäisiä. Skandinaavista nornin kieltä saarella kuitenkin puhuttiin vielä 1700-luvulle saakka.


title: Shetlandinsaaret

text: Toisen maailmansodan aikana Shetlandinsaarilta huollettiin Saksan miehittämässä Norjassa toiminutta vastarintaliikettä.


title: Shetlandinsaaret

text: Pääelinkeinoja saarilla ovat öljyn ja kaasun tuotanto, kalastus ja maanviljely. Shetlanti tunnetaan shetlanninponien ja shetlanninlammaskoiran kotimaana. Sen asukkaat korostavat skandinaavisia juuriaan.


title: Jännevirta

text:
Jännevirta on kahteen kuntaan jakautunut kylä noin 20 kilometriä Kuopion keskustasta koilliseen. Kylä sijaitsee samannimisen virran rannalla ja Joensuun suuntaan johtavan valtatie 9:n varrella. Kylä kuului aiemmin Kuopion maalaiskuntaan, mutta Siilinjärven perustamisen yhteydessä vuonna 1925 kylä puolitettiin. Nykyään kylän länsiosat kuuluvat Siilinjärveen ja itäosat Kuopioon.
Jännevirta tunnettiin pitkään muun muassa vuonna 1951 valmistuneesta sillastaan. Vuoden 2018 toisella puoliskolla otetaan käyttöön uusi silta, joka on entistä korkeampi eikä tieyhteyttä enää siksi tarvitse katkaista sillan ali syväväylää kulkevan vesiliikenteen vuoksi. Uuden Jännevirran sillan alikurkukorkeudeksi tuli 24 metriä ja pituudeksi 577 metriä, jolloin se on Suomen kuudenneksi pisin silta. Ennen siltoja virran yli kuljettiin lautalla ja lossilla.


title: Jännevirta

text: Kylällä toimii kauppa-lounasravintola (Jännevirran Kauppasilta). Jännevirran alakoulu lakkautettiin vuonna 2009.


title: Jännevirta

text: Kuopion lentoasema (Rissalan lentoasema) sijaitsee kylän luoteispuolella.


title: Fear Factory

text: Fear Factory on vuonna 1989 Los Angelesissa perustettu metalliyhtye, jonka varhaisempi tuotanto on death metallia ja uudempi industrial metallia.


title: Matalikko

text: Matalikko tarkoittaa vesiliikenteessä sellaista joessa, järvessä tai meressä sijaitsevaa aluetta, jonka keskisyvyys on niin pieni, että siitä on merkittävää haittaa vesiliikenteelle.


title: Matalikko

text: Sisävesien merikartoissa ns. "matalan veden alueen" tai "sinisen veden alueen" syvyys on alle 6 metriä. Merellä "sinisen veden alueen" syvyys on alle 10 metriä.


title: Matalikko

text: Tyypillisiä esimerkkejä matalikoista ovat joen mutkiin sekä suistoihin syntyneet alueet, johon virtauksen mukanaan kuljettama maa-aines (yleensä hiekka tai savi) kasautuu. Suistojen matalikoille tyypillisiä ovat myös matalikkoja halkovat virtausuomat. Suistoissa olevia pienempiä matalikkoja kutsutaan usein hiekkasärkiksi.


title: Matalikko

text: Merellä matalikot ovat yleensä muodostuneet saarien ympärille. Merellä matalikko-nimitystä käytetään sellaisesta matalan veden alueesta, joka on pinta-alaltaan huomattavan laaja tai jonka olemassaoloa ei voi muutoin päätellä. Tavallisista rantamatalikoista ei yleensä käytetä nimitystä matalikko.


title: Matalikko

text: Matalikkojen yhteydessä esiintyy usein myös karikkoja.


title: Vaski

text: Vaski on ikivanha sana, joka lienee alun perin tarkoittanut kuparia, sittemmin myös pronssia ja messinkiä. Joissain uralilaisissa kielissä sanan vastineet merkitsevät myös rautaa (esimerkiksi "vas" unkarissa merkitsee rautaa pelkästään).


title: Vaski

text: Vaski on uralilaisten kielten vanhin metallin nimitys, ja luultavasti näissä kielissä omaperäinen. Tosin myös indoeurooppalaisia etymologioita on sanalle ehdotettu. Sana on kiinnostanut tutkijoita. Metallien ja niihin liittyvän sanaston on arveltu tulleen indoeurooppalaisten kielten puhujilta, mutta sana "vaski" vaikuttaa tämän näkemyksen vastaesimerkiltä. Onkin ehdotettu, että uralilaisten kielten puhujat olisivat kehittäneet itsenäisesti kuparin käsittelyn. Tämä ei olisi ennennäkemätöntä; kuparin käsittely on suhteellisen yksinkertaista, ja sitä on ilmeisesti opittu käsittelemään useaan kertaan aikojen kuluessa, useammassa paikassa. Selvin esimerkki tästä on kuparin käsittelyn itsenäinen kehittäminen väli-Amerikan intiaanien keskuudessa, vailla minkäänlaisia kauppa- tai muita suhteita Euraasian kuparia käyttäviin kulttuureihin. Jotkut kuitenkin huomauttavat, että "vaskea" muistuttavia sanoja löytyy myös indoeurooppalaisista kielistä, esimerkiksi 600-luvulla kuolleessa keskiaasialaisessa tokaarin kielessä kulta oli "was" tai "yasa". Monet pitävät sanaa kulkusanana, jonka alkuperä tai lainautumissuunta eivät ole selvillä.


title: Vaski

text: Muita suomen kielessä omaperäisiä metallien nimiä ovat "hopea" ja "teräs", mutta näillä nimityksillä on (metallin nimen merkityksessä) paljon suppeampi levikki suomensukuisissa kielissä ja siten ne ovat paljon uudempia. Sana "hopea" on ilmeisesti tarkoittanut alun perin haurasta, ja sanan vastineilla on edelleen tämä merkitys saamelaiskielissä. "Teräs" on saanut nimityksensä siitä, että se soveltuu terien tekoon. Sana on johdettu itämerensuomalaisten kielten piirissä sanasta terä.


title: Vaski

text: Nykyään vaski-sanaa käytetään puhuttaessa metallisista puhallinsoittimista, ns. "vaskisoittimista" tai "vaskista".


title: PFK TsSKA Moskova

text: TsSKA Moskova () on Venäjän armeijan keskusurheiluseuran TsSKA Moskovan jalkapalloseura. TsSKA Moskova on yksi Venäjän jalkapallon mestaruussarjan parhaista joukkueista. Joukkueen suurin paikallinen vihollinen on Spartak.